Пайғамбаримиз (соллаллоҳу алайҳи ва саллам)нинг ҳижратлари - Hidoyat.uz\nПайғамбаримиз (соллаллоҳу алайҳи ва саллам)нинг ҳижратлари\nАсосий саҳифа Мақолалар Пайғамбаримиз (соллаллоҳу алайҳи ва саллам)нинг ҳижратлари\nЧоп этилди Iyun 26, 2019 Пайғамбаримиз (соллаллоҳу алайҳи ва саллам)нинг ҳижратлариda fikr bildirishni o'chirish\nПайғамбаримиз (соллаллоҳу алайҳи ва саллам) ҳижратга шошилмадилар. Ўзлари билан Абу Бакр Сиддиқ (розияллоҳу анҳу) ва Али (розияллоҳу анҳу)ни олиб қолдилар. Абу Бакр (розияллоҳу анҳу) Ясрибга ҳижрат қилиш учун ижозат сўраганларида:\n“Сабр қилинг, балки Аллоҳ сизга бир ҳамроҳ бериб қолар”, деб Абу Бакр (розияллоҳу анҳу)нинг сафарини орқага сурдилар.\nАбу Жаҳл ва унинг шериклари Ислом Маккадан ташқарига тарқалиб, Ясриб аҳолиси орасида кенгайиб кетаётганидан жуда қўрқар эди. Бунинг устига мусулмонлар Ясрибга ҳижрат қилаётгани, уларни ясрибликлар эски қадрдонлардек, меҳмоннавозлик билан қучоқ очиб кутиб олишаётганини эшитганларидан кейин, агар Муҳаммад ҳам Ясрибга кетиб қолса ва у ерда мусулмонларни бирлаштириб, уларга ўзи бошчилик қилса, бу душманни кейин енгиб бўлмайди, катта хавф-хатарга қоламиз, Макка тижорати учун Шом йўли ҳам бекилади, деган ваҳима мушрикларни чулғаб олди.\n“Муҳаммад кучайяпти, бутун атроф унга ишоняпти, бу катта таҳликадир, уни ўлдириб, бу таҳликанинг олдини олайлик”, дейишди.\nМушриклар маслаҳатга тўпланиб, Расулуллоҳ (соллаллоҳу алайҳи ва саллам)ни қандай усул билан йўқотиш устида бош қотиришди. Уларга Абу Жаҳл бундай маслаҳат берди:\n“Қурайш қабиласининг ҳамма уруғларидан биттадан одам танланади. Улар кескир қиличлар билан қуролланиб, бир пайтда Расули акрам (соллаллоҳу алайҳи ва саллам)га ҳужум қилади ва баравар зарба билан ўлдиради. Ким ўлдиргани аниқ бўлмагач, ҳошимийлар даъво қилолмайди ва дия (хун ҳақи) олиш билан кифояланади”.\nАбу Жаҳлнинг бу таклифи бир овоздан қабул қилинди. Мушриклар Расулуллоҳ (соллаллоҳу алайҳи ва саллам)нинг уйларини ўраб олди. Жаброил (алайҳиссалом) бу воқеадан Пайғамбаримиз (соллаллоҳу алайҳи ва саллам)ни хабардор қилди. Пайғамбаримиз (соллаллоҳу алайҳи ва саллам) ҳазрат Али (розияллоҳу анҳу)ни чақиртириб, унга:\n“Мен Мадинага кетяпман. Бу омонатларни эртага эгаларига топшириб, мендан кейин бу ерда қолмасдан, сен ҳам йўлга чиқ! Бу кеча менинг ўрнимга кириб ёт! Менинг ёпинчиғим билан ўран!” дедилар. Кейин шу кеча хоналаридан чиқиб, Ёсин сурасидан:\n«Яна уларнинг олдиларидан бир тўсиқ (парда), ортларидан бир тўсиқ (парда) қилиб, уларни ўраб қўйдик. Бас, улар «кўра» олмаслар» (Ёсин, 9), ояти каримани ўқиб, ердан бир сиқим тупроқ олиб, мушрикларнинг устиларидан сочдилар ва уларнинг олдидан ўтиб кетдилар. Абу Бакр Сиддиқ (розияллоҳу анҳу)нинг уйига бориб, пиёда Маккадан чиқиб кетишди.\nШу кун икковлон пиёда юриб Савр тоғидаги ғорга етиб боришди. У ерда бир неча кун туришди. Қурайш кофирлари Расулуллоҳ (соллаллоҳу алайҳи ва саллам)нинг чиқиб кетганларини билганидан кейин, чор-атрофга одам юбориб, у кишини излай бошлади. Қидирувчилар ғорнинг оғзигача борди. Аллоҳ таоло уларни ғор ичига киришдан йироқ қилди. Ҳолбуки, Расулуллоҳ (соллаллоҳу алайҳи ва саллам) ва Абу Бакр (розияллоҳу анҳу) уларни кўриб туришган эди. Ҳаттоки, Абу Бакр Сиддиқ (розияллоҳу анҳу) бир оз қўрқди. Пайғамбаримиз (соллаллоҳу алайҳи ва саллам) Абу Бакрга: “Қўрқманг, Аллоҳ биз билан биргадир”, дедилар.\nЭртасига дунёдаги энг содиқ икки дўст, бир неча кундан буён Абу Бакр Сиддиқ (розияллоҳу анҳу) сафарга тайёрлаб, боқиб турган туяларга миниб, биргалашиб Ясриб томонга қараб жўнаб кетишди. Аллоҳ таоло бундай марҳамат қилади:\n«Кофир бўлганлар сизни асир олиш ё ўлдириш, ёки (юртдан) чиқариб юбориш учун макр қилганларини эсланг! (Улар) макр қилади, Аллоҳ ҳам “макр” қилади. Аллоҳ макр қилувчиларнинг яхшисидир» (Анфол, 30).\nМаккадан Мадинага юрадиган карвон қумликлар ва тоғлар орасидан ўтади ҳамда бир неча кунга чўзилади. Шунинг учун улар турли қишлоқларда қўниб ўтади. Масалан: Маккадан чиққан карвон Саниятул Ғазол, Кадид, Халис, Ғуддид, Кулийя, Жўҳфа, Бадр, Равжо ва Зулҳулайфа қишлоқларини босиб, сўнг Ясрибга кириб келарди.\nПайғамбаримиз (соллаллоҳу алайҳи ва саллам) ҳамроҳлари билан карвон йўлида мушрикларга дуч келиб қолмаслик, уларни чалғитиш учун, карвон йўлини баъзи жойларда кесиб ўтиб, занжир ҳосил қилиб сафар қилдилар. Пайғамбаримиз (соллаллоҳу алайҳи ва саллам)нинг сафар йўллари аввал Ясрибга қарама-қарши тарафга, яъни Савр тоғига бўлди. У ердан Ҳудайбийяга бордилар, Батни Мурра яқинида карвон йўлини кесиб ўтиб, Асфон яқинидан ўтдилар. Карвон йўлини яна Амаж қишлоғи яқинида кесиб ўтиб, Умму Маъбад чодирига етдилар. Қарама-қарши карвон йўлини кесиб ўтиб, Саниятул Мурра қишлоғига ва у ердан бир неча кичик-кичик қишлоқлар оралаб, Қубога етиб бордилар.\nЯсрибга аввалроқ ҳижрат қилган муҳожирлар ва уларга ғамхўрлик қилган ансорлар шаҳар ташқарисига чиқиб, севимли Пайғамбаримиз (соллаллоҳу алайҳи ва саллам)ни интизорлик билан кутиб туришарди.\nҲаво иссиқ, барча мусулмонлар ўзларини сояга олган эди. Зарурат билан қир тепасига чиққан бир ясриблик яҳудий узоқдан бир тўп қора кийимлилар орасида оқ либос кийган икки кишига кўзи тушди. Ясрибликлар интизор бўлиб кутаётган кишилар шулар бўлса керак, деб беихтиёр: “Эй араб эли, бахтинглар келди, иқболинглар очилди”, деб бақирди.\nШу куни Ясриб яқинида Шомдан қайтаётган мусулмонлар тижорат карвони Пайғамбаримиз (соллаллоҳу алайҳи ва саллам)га йўлиқиб қолди, уларнинг бошлиғи Зубайр ибн Аввом эди. Улар Пайғамбаримиз (соллаллоҳу алайҳи ва саллам) ва ҳамроҳларини кўриб: “Эй Аллоҳнинг Расули, шаҳримизга келишингиз муборак бўлсин, янгилик бўлсин”, деб икки оқ либосни икковларининг устиларига кийгазиб қўйишди.\nРасулуллоҳ (соллаллоҳу алайҳи ва саллам)нинг келаётганларини эшитган мусулмонлар соя-салқиндан чиқиб келиб, у зотга пешвоз чиқди. Пайғамбаримиз (соллаллоҳу алайҳи ва саллам) Ясрибдан тўрт чақирим масофадаги Қубо қишлоғига келиб тушдилар. Бу кун милодий сананинг 622 йил, 20 сентябр, Рабиул аввал ойининг ўн иккиси, душанба куни эди.\nПайғамбаримиз (соллаллоҳу алайҳи ва саллам) Қубода бир неча кун қолиб кетдилар. У ерда Қубо масжидини бино қилиш учун жой ҳозирладилар. Саҳобалар билан биргаликда тош жамланди. Пайғамбаримиз (соллаллоҳу алайҳи ва саллам)нинг ўзлари масжид қибласини тўғрилаб, кейин муборак қўллари билан масжид пойдеворига биринчи тошни қўйиб бердилар.\nҚуръони каримда бу жой:\n«Биринчи кундан тақвога асосланган масжид» (Тавба, 108), деб зикр қилинди.\nПайғамбаримиз (соллаллоҳу алайҳи ва саллам) жума куни қуёш чиқар пайтида юзга яқин мусулмонлар ҳамроҳлигида Ясриб шаҳри томон юрдилар. Ярим йўлга борганда пешин намозининг вақти кирди. Шу ерда мусулмонлар учун жума намози фарз бўлди ва биринчи жума намози ҳам, биринчи жума хутбаси ҳам шу ерда ўқилди.\nПайғамбаримиз (соллаллоҳу алайҳи ва саллам) шу куни ҳамду санодан сўнг: «Эй инсонлар, саломатлик пайтингизда охиратингиз учун тайёргарлик кўринглар. Билинглар, қиёмат кунида Аллоҳнинг ҳузурига таржимонсиз, воситачисиз борганингизда, Аллоҳ сизга: “Сенга менинг Расулим келиб огоҳлантирмадими? Мен сенга мол бердим, сенга лутфу эҳсон қилдим, ўзинг учун қандай ҳозирлик кўрдинг? Нафсинг учун нима ҳозирладинг?” деб сўрайди. Шунда ўнг ва чап томонингизга қараб ҳеч нарса топа олмайсиз, сўнгра олд томонга қарайсиз, жаҳаннамдан бошқа ҳеч нарса кўрмайсиз. Шундай экан, ҳар ким ўзини, ҳаттоки яримта хурмо билан бўлса ҳам, оловдан сақласин, яхшиликлар қилсин. Уни топа олмаса, гўзал сўз билан ўзини қутқарсин. Чунки яхшиликнинг ўн баробардан юз баробаргача савоби бордир. Барчангизга Аллоҳнинг саломи ва раҳмати бўлсин», дедилар.\nПайғамбаримиз (соллаллоҳу алайҳи ва саллам) мусулмонлар билан биринчи жумани ўқиган жойларига бугунги кунда “Жумъа” масжиди деб айтилади.\nПайғамбаримиз (соллаллоҳу алайҳи ва саллам) жума намозидан кейин Ясриб шаҳрига яқинлашдилар. Ясриб аҳлининг қалбини Аллоҳ аллақачон ҳидоятга очиб қўйган эди, Расулуллоҳ (соллаллоҳу алайҳи ва саллам)ни жуда катта ҳурмат билан кутиб олишди. Каттаю кичик, эркагу аёл кўчаларга, томларга чиқиб, Санийятул Вадо тепалигида Расулуллоҳ (соллаллоҳу алайҳи ва саллам)га кўзлари тушиши билан юраклари жўшиб, “Расулуллоҳ”(Аллоҳнинг расули) келди, деб севинганларидан жўр бўлиб оҳанг билан:\n“Талаъал бадру алайна мин санийятил вадоъи,\nВажабаш шукру алайна модаъа лиллаҳи доъи,\nАйюҳал мабъусу фийна жиъта бил–амрил мутоъи,\nЖиъта шаррафтал Мадина, марҳабан ё хойра доъи.\nТўлин ой чиқди бизларга Вадо тоғининг устидан,\nКеракдур шукрини айтмоқ, бу дунё борича биздан.\nКелибсиз, хуш келибсиз, эй юбормиш Аллоҳ элчиси,\nКелиб Мадинани шарафлантирган, марҳабо, эй моҳир доъи.\nдейишар эди. Халқ Санийятул Вадо тепалигидан кўринган Расулуллоҳ (соллаллоҳу алайҳи ва саллам)ни ўн тўрт кунлик ойга ўхшатди. Бир-бирларини табриклашди. Ясрибда мусулмонлар сонининг кўпайишини буюк неъмат деб билдилар. Айниқса, ёш қиз болалар севинч кўз ёшлари билан:\n“Биз қаҳрамонликда донг таратган Бани Нажжорнинг қизларимиз. Ҳазрати Муҳаммад (соллаллоҳу алайҳи ва саллам) биз билан қўшни бўлганлари билан фахрланамиз”, дейишди. Пайғамбаримиз (соллаллоҳу алайҳи ва саллам) болаларга яқин келиб: “Мени яхши кўрасизларми?” дедилар. Болалар: “Жону дилимиз билан яхши кўрамиз”, деди. Пайғамбаримиз (соллаллоҳу алайҳи ва саллам) ҳам болаларнинг жавобларидан мамнун бўлиб: “Мен ҳам сизларни севаман”, дедилар.\nҲар бир ясриблик мусулмон у кишини ўз уйига тушишларини истаб, таклиф этарди, Расулуллоҳ (соллаллоҳу алайҳи ва саллам) уларга:\n“Туяни ўз ҳолига қўйинглар, у қаерда тўхтаса, ўша ерда меҳмон бўламиз”, дедилар. Туя аста-секин юриб, ҳозирги Масжиди Набий қурилган жойга келиб чўкди. Бир оздан кейин ўрнидан туриб, Масжид минбари қўйилган жойга бориб чўкди ва бўкира бошлади. Расулуллоҳ (соллаллоҳу алайҳи ва саллам): “Иншааллоҳ манзилимиз шу ердир”, дедилар ва туядан тушиб: “Бу ерга энг яқин уй кимнинг уйи?” деб сўрадилар. Ҳозирда қабрлари Истанбулда бўлган Абу Айюб Ансорий дарҳол Пайғамбаримиз (соллаллоҳу алайҳи ва саллам)га яқин келиб: “Энг яқин уй менинг уйимдир, ё Расулуллоҳ”, деб юкларни кўтариб, ўз уйи томон бошлади. Пайғамбаримиз (соллаллоҳу алайҳи ва саллам):\n«Яна айт: “Эй Раббим! Мени бир муборак манзилга туширгин! Сен (манзилга) туширувчиларнинг яхшисидирсан”» (Муъминун, 29), деб дуо қилдилар ва Абу Айюбнинг орқасидан юрдилар. Туя чўккан жойнинг ҳақини тўлаб, сотиб олдилар ва у ерга масжид, ёнига эса оилалари учун ҳужралар қуришни буюриб, ўзлари то масжид қурилгунга қадар Абу Айюбнинг уйида турдилар.\nҲижратнинг иккинчи йили, сафар ойида масжид қуриб битказилди. Пайғамбаримиз (соллаллоҳу алайҳи ва саллам) масжид ёнида ўзлари учун қурилган алоҳида хоналарга кўчиб ўтдилар. Бу хоналар Пайғамбаримиз (соллаллоҳу алайҳи ва саллам)нинг “азвожи мутаҳҳарот”лари учун қурилган бўлиб, улар“саодат ҳужралари” дейилар эди. Ойша онамиз (розияллоҳу анҳо) ана шу ҳужраларнинг бирида турган, ёш бўлса-да, Абу Бакр Сиддиқ (розияллоҳу анҳу)дек улуғ саҳобанинг хонадонларида тарбия кўрган фарзанд эканини ҳар бир қадамда изҳор қилган ва Пайғамбаримиз (соллаллоҳу алайҳи ва саллам)нинг муҳаббатларини қозонишга муяссар бўлган. Пайғамбаримиз (соллаллоҳу алайҳи ва саллам) билан бирга яшаган тўққиз йиллик ҳаётлари давомида ваҳийга шоҳид бўлиб, кўп илм ўрганди ва саҳобалар орасида улуғ муфассирлар ҳамда фиқҳ билимдонлари қаторидан жой олди.\nПайғамбаримиз (соллаллоҳу алайҳи ва саллам) саҳобаларининг кўпчилиги деҳқонлар ва савдогарлар эди. Улар Пайғамбаримиз (соллаллоҳу алайҳи ва саллам) билан фақат намоз вақтларидагина кўриша оларди.\nШунинг учун масжиднинг ёнига бир суффа ҳам қилиниб, унинг усти капа шаклида ёпилди ва у суффада фақир саҳобалар, бошпанасиз ғариблар яшай бошлади. Улар доим масжидда бўлар, Пайғамбаримиз (соллаллоҳу алайҳи ва саллам)нинг ёнларидан ҳеч ажралмас эди. Абу Ҳурайра (розияллоҳу анҳу) ҳам Суффа асҳобларидан эди. Улар доим Пайғамбаримиз (соллаллоҳу алайҳи ва саллам)нинг ёнларида бўлиб, дин таълимини ўрганишар, ваҳийларни биринчи бўлиб тинглашар, Қуръон ва ҳадисни ўрганишар эди. У жой алоҳида ўзига хос мактаб бўлиб, бу мактабнинг дарсхонаси масжид, маскани Суффа, талабалари Суффа асҳоблари ва муаллими Пайғамбаримиз (соллаллоҳу алайҳи ва саллам)нинг ўзлари эдилар. Суффа асҳоблари бутун ҳаётларини дин ва илмга бахшида этган эди. Ислом илмларининг дастлабки мактаби шу тариқа табиий ва содда ҳолда бунёд этилди. Ўзига тўқ бўлган саҳобалар бу ерда истиқомат қиладиган толиби илмлар – “аҳли суффа”ларга қарар ва озиқ-овқатларидан хабар олиб турарди.\nПайғамбаримиз (соллаллоҳу алайҳи ва саллам) Мадинадан ташқари бирор ерга муаллим юбормоқчи бўлсалар, Суффа асҳобларидан бирини танлаб юборар эдилар.\nПайғамбар масжидининг қурилиши битгандан кейин масжид жамоасини жамоат намозларига чақириш муаммоси пайдо бўлди. Масжидга яқин мавзеларда яшовчи мусулмонлар намозга аввалги вақтда келиб олишар, узоқдагилар етиб келгунча кутишга мажбур бўлишар эди. Бу ҳол жамоатга оғирлик қила бошлади. Жума ва бошқа фарз намозларни ўз вақтида билдирадиган бир аломатга муҳтож бўлишди. Пайғамбаримиз (соллаллоҳу алайҳи ва саллам) саҳобаларни машваратга йиғдилар. Баъзилар қўнғироқ чалишни, яна баъзилар карнай чалишни, учинчилари эса тепаликка олов ёқишни таклиф қилди. Пайғамбаримиз (соллаллоҳу алайҳи ва саллам), бу одатлар яҳудийлар, насронийлар ва мажусийларнинг одатлари эканини айтиб, маъқул кўрмадилар. Машварат аҳли, ҳозирча Билол ҳабаший баланд овоз билан: “Намозга, намозга!” деб чақириб туришига иттифоқ қилиб тарқалди. Шу куни кечаси ансорлардан бири Абдуллоҳ ибн Зайд туш кўрди ва дарҳол келиб кўрган тушини Пайғамбаримиз (соллаллоҳу алайҳи ва саллам)га айтиб берди. Пайғамбаримиз (соллаллоҳу алайҳи ва саллам) хурсанд бўлиб: “Иншааллоҳ, ҳақ туш кўрибсан. Кўрганингни Билолга айтиб тур, унинг овози сеникидан баландроқ, азонни у айтсин!” дедилар.\nБилолнинг азон товушини эшитиб, Умар (розияллоҳу анҳу) ҳам Пайғамбаримиз (соллаллоҳу алайҳи ва саллам)нинг ҳузурларига келиб, шундай туш кўрганини айтди. Айни шу пайтда Жаброил (алайҳиссалом) азон ҳақида ваҳий ҳам келтирган эди. Шундай қилиб, азон намоз вақти ва дин эркинлигининг аломати сифатида жорий этилди. Азон лафзлари эшитганларга Аллоҳнинг ягоналигини, Пайғамбар (соллаллоҳу алайҳи ва саллам)нинг ҳақлигини эълон этиш билан бирга, намознинг улуғ ибодат ва нажот топишнинг асосий йўриғи эканини эслатади.\nПайғамбаримиз (соллаллоҳу алайҳи ва саллам)нинг ҳижратларигача Ясриб деб аталган шаҳар, у зот келганларидан сўнг “Мадинатун Набий”, яъни “Пайғамбар шаҳри” ёки “Мадинатул мунаввара”, яъни “Пайғамбар келишлари билан нур олган шаҳар”, деб номланди. Бу номлар қисқартирилиб, фақат “Мадина” шаклигина қолди.\nПайғамбаримиз (соллаллоҳу алайҳи ва саллам) Мадинага келганларидан кейин, бу ерда катта ўзгариш содир бўлди. Ҳамма мусулмонлар Мадинага кўчиб кела бошлади. Илгари Макка арабларига кучли адовати бўлган Авс ва Хазраж қабилалари ёппасига мусулмонликни қабул қилиб, ҳижрат қилиб келган маккаликларга ғамхўрлик ва меҳрибонлик кўрсатар эди. Пайғамбаримиз (соллаллоҳу алайҳи ва саллам) ансорлар ва муҳожирлар ўртасида “муохот”, яъни бир-бирлари билан “қардошлик аҳдлашуви” орқали диний биродарлик ришталарини мустаҳкамлаганларидан кейин, мадиналик мусулмонлар маккалик мусулмонларни уйларига олиб боришлари, мол-мулкларини баҳам кўришлари зарур бўлди. Бу дин қардошлиги туғишган қариндошликдан ҳам афзал эди. Ансорлар ҳаётлик пайтидагина муҳожирларга ёрдам кўрсатмасдан, балки ўлаётган пайтида ҳам дин қардошига меъросидан улуш бериши лозим эди. Муҳожирлар ва ансорлар ўртасидаги бу қардошлик Қуръони карим оятлари билан мустаҳкамланди:\n«Албатта, имон келтирган, ҳижрат қилган, моллари ва жонлари билан Аллоҳ йўлида (душманга қарши) курашган ва (муҳожирларга) жой бериб ёрдам кўрсатган (мадиналик ансор)лар, айнан ўшалар бир–бирларига дўстдирлар» (Анфол, 72).\nМадинада Пайғамбаримиз (соллаллоҳу алайҳи ва саллам)га ва мусулмонларга дўст икки қабила билан бирга икки ашаддий душман тоифаси ҳам бор эди, уларнинг биринчиси Авс ва Хазраж қабиласи орасидан чиққан мунофиқлар бўлиб, бу тоифанинг бошлиғи Абдуллоҳ ибн Убай ибн Салул эди. Пайғамбаримиз (соллаллоҳу алайҳи ва саллам) Мадинага келмасларидан аввал Хазраж зодагонларидан бўлган Абдуллоҳ ибн Убай қабила раислигига сайланиш арафасида эди, бу иш амалга ошмади. Икки қабила аҳли ҳам мусулмонликни қабул қилиб Расулуллоҳ (соллаллоҳу алайҳи ва саллам)га итоат қилиши ва Расулуллоҳ (соллаллоҳу алайҳи ва саллам)ни яхши кўриши Абдуллоҳ ибн Убай ҳамда унинг тарафдорлари қалбида адоват, нифоқ олови кучайишига сабаб бўлди. Мунофиқлар зоҳиран мусулмонликни қабул қилган бўлса-да, қалбларида эски бутпарастлик эътиқодини сақлаётган эди.\nИккинчиси, Мадина яҳудийлари: Фаластиндан келиб қолган Бани Қурайза, Бани Қайнуқоъ ва Бани Назир номли учта қабила бўлиб, улар мунофиқлардан ҳам хавфлироқ эди.\nЯҳудийлар азалдан Макка араблари билан жуда мустаҳкам савдо алоқаларини ўрнатган эди. Мадинадаги бу икки ашаддий душман кучи Исломга қаттиқ хавф-хатар солиб турарди. Шунинг учун ҳам Пайғамбаримиз (соллаллоҳу алайҳи ва саллам) эҳтиёт чорасини кўриб, хавфнинг олдини олиш ва Ислом бағрикенглигини изҳор қилиш мақсадида ансорлар ва муҳожирларни бир-бирларига қандай қариндош тутинтирган бўлсалар, ансорлар билан яҳудийлар орасида “Ҳамюртлик, ватандошлик” аҳдномасини туздирдилар.\nШундай қилиб, ҳижратнинг биринчи йилида қуйидаги муҳим воқеалар содир бўлди:\nЖума намози фарз қилинди.\nПайғамбар масжиди қурилди.\nАзон машруъ бўлди.\nМуҳожирлар билан ансорлар ўзаро дўстлаштирилди.\nЯҳудийлар билан тинчлик аҳдномаси имзоланди.\nОйша онамизнинг тўйлари бўлди.\nПайғамбар масжидларидан кейин бирин-кетин Мадинада бошқа масжидлар ҳам қурила бошлади. Ҳамма масжидларнинг қибласи Қуддус тарафга қаратилган бўлиб, Пайғамбаримиз (соллаллоҳу алайҳи ва саллам) қибланинг Каъба тарафда бўлишини жуда-жуда хоҳлардилар. Ана шундай масжидлардан бири Бани Салама уруғи масжидида Пайғамбаримиз (соллаллоҳу алайҳи ва саллам) аср намозини жамоатга ўқиб бераётган эдилар. Намознинг иккинчи ракатига етганларида Аллоҳ таоло оят нозил қилди.\n«Юзингизни Масжидул Ҳаром тарафга буринг!» (Бақара, 144) ояти каримаси билан Аллоҳ таоло мусулмонларнинг қибласи шу кундан эътиборан Масдижул Ҳаром томонда бўлишини буюрди. Пайғамбаримиз (соллаллоҳу алайҳи ва саллам) муборак юзларини Қуддус тарафдан Макка тарафга бурдилар, жамоа ҳам ўз сафларини тўғрилаб олди, аср намозининг қолган икки ракатини Масжидул Ҳаромга қараб адо қилдилар. Шу кундан эътиборан ана шу масжид – “Масжидул қиблатайн”, яъни “Икки қиблали масжид”, деб ном олди.\nБу воқеа ҳижратнинг иккинчи йилида содир бўлиб, биринчидан, мусулмонларнинг яҳудийлар ва насронийлардан иборат аҳли китоблар билан “қибла бирлиги” бузилган бўлса, иккинчидан яқинда Макка мусулмонлар томонидан фатҳ этилишига, Ислом юксак даражада равнақ топишига қатъий ишора ҳам эди.\nҲижратнинг биринчи йилида Пайғамбаримиз (соллаллоҳу алайҳи ва саллам) мусулмонлар билан яҳудийлар орасида “ҳамюртлик” аҳдномасини туздирган бўлсалар-да, бу аҳдномага амал қилишни яҳудийлар истамаётган эди.\nБунинг устига, тижорат ҳамкорлари бўлган маккалик зодагонлар кетма-кет одам юбориб, яҳудийларни мусулмонларга қарши гижгижлашар, агар мусулмонлар кучайиб кетса, Мадина орқали Шомга ўтадиган тижорат йўллари бекилиб қолишини айтиб қўрқитишар, шунинг учун мусулмонларни ҳали кучаймасдан йўқ қилиш, имкон топилган вақтда ўлдиришга тезлар эди. Шу сабабли мусулмонларнинг ҳижратдан кейинги дастлабки йиллари хавфу хатар билан ўтди. Кечалари навбатчилик қилиб, мижжа қоқмай ўтиришарди. Шунинг учун Мадина атрофини қўриқлаш мақсадида мусулмонлардан биринчи посбонлар гуруҳи тузилди ва унга бошлиқ этиб Абдуллоҳ ибн Жаҳш тайинланди.\nЯҳудийлар ва мунофиқлардан ҳар сонияда эҳтиёт бўлиш лозим эди. Бунинг устига қибланинг Масжидул Ҳаромга ўзгариши Ислом душманлари – яҳудийлар, мунофиқлар, мушрикларнинг ғаламислигини оширди, адоватини кучайтирди. Натижада мусулмонлар Ислом душманларига қарши бир неча бор катта-кичик урушлар олиб борди. Аслида, мусулмончиликка мажбуран эмас, даъват, амру маъруф ва наҳйи мункар билан одамларни, қабилаларни, миллатларни жалб қилишга Аллоҳ буюрган эди. Саҳобалар мушрикларга ҳужум қилиш, зарба бериш учун Пайғамбаримиз (соллаллоҳу алайҳи ва саллам)дан ижозат сўради. Аммо Пайғамбаримиз (соллаллоҳу алайҳи ва саллам): “Биз бунга буюрилмадик”, деб рухсат бермаган эдилар. Аммо мушриклар, мунофиқлар ва яҳудийларнинг тажовузкорликлари ҳаддан ошиб бориши, бир-бирлари билан мусулмонларга қарши ўзаро ёрдамлашишга аҳдлашувлари, мусулмонлар билан қилган аҳдларини бузганларидан кейин, Аллоҳ таоло мусулмонларга ҳам мудофаа учун жанг қилишга изн берди:\n«Албатта, Аллоҳ имон келтирганларни мудофаа қилур. Албатта, Аллоҳ барча хоин ва ношукрларни суймас. (Мушриклар томонидан) ҳужумга учраётган (мусулмон)ларга, мазлум бўлганликлари сабабли, (жанг қилишга) изн берилди. Албатта, Аллоҳ уларга ёрдам беришга қодирдир» (Ҳаж, 38–39).\nЖанобимиз Муҳаммад (алайҳиссалом) Мадинада 10 йилдан ортиқ илоҳий вазифаларни адо этдилар. 12 йил Маккада жами сал кам 23 йил мобайнида пайғамбарлик фаолиятларини олиб бордилар.\nОламларга раҳмат бўлиб келган зот 632 йил душанба куни дорулфанодан дорулбақога риҳлат қилдилар. Пайғамбар (алайҳиссалом) қамарий йил ҳисоби бўйича салкам 63, шамсий йил ҳисобида эса 61 ёшда оламдан ўтганлар (ул зотга Аллоҳнинг салавот ва саломлари бўлсин).\nАллоҳ таолонинг мукаррам бандаси, башарият ичида энг азизу мукаррами бўлган Муҳаммад мустафо (соллаллоҳу алайҳи ва саллам) пайғамбарлик бурчларини жуда қисқа муддат ичида, аъло даражада адо этиб улгурдилар. Бироқ шу қисқа вақт ичида олдин ўтган барча пайғамбарларга нисбатан жуда оғир, мураккаб, азоб-уқубатли йўлни босиб ўтдилар. Пайғамбаримиз Муҳаммад (соллаллоҳу алайҳи ва саллам) аввало, Аллоҳнинг бандаси, шу билан бирга савдогар, ибратли оила бошлиғи, мушриклар таъқибига учраган муҳожир, моҳир нотиқ, сўзи таъсирли воиз, адолатли қози эдилар. Кўп нарсадан хабардор аллома, етук саркарда, машҳур давлат арбоби, ҳатто, подшо бўла олган, инсу жинга юборилган пайғамбар эдилар.\nУл зотдан башариятга, махлуқоту мавжудотга зулматдан ёруғликка, залолатдан ҳидоятга олиб чиқувчи икки буюк нур қолди. Бири Аллоҳнинг каломи – илоҳий ваҳий бўлмиш Қуръони карим, иккинчиси ул зотнинг суннатлари – инсониятга фойдали ҳикматларга тўла ҳадислари – васиятларидир.


Ипак пилла нархи кўтарилди\n07 Iyul 22:52 / Published in Иқтисодиёт\nЎзбекистонда ипак пилла нархи ошади\nЎзбекистонликлар ипак пиллани юқори нархда топширишлари мумкин бўлади.\nСоҳани ривожлантириш мақсадида ҳудудларда тут дарахтлари экиш кучайтирилади. Бу ҳақда Президент Шавкат Мирзиёев эълон қилди: “Куни кеча мен пиллачилик, жун ишлаб чиқариш ва майда мевали қариндошларни этиштириш тизимини такомиллаштириш бўйича янги фармонга имзо чекдим. Умуман олганда, мен ҳокимларни яна бир бор огоҳлантирмоқчиман. Бундан буён улар ушбу соҳалар учун шахсан жавобгар бўлишади.\nФармонга мувофиқ, пилла етиштирганлар, сотишдан тушадиган пулдан ташқари, ҳар бир килограмм пилла учун давлат уларга 5000 сўмдан қўшимча субсидия ажратади.\nШунингдек, соҳадаги тадбиркорлар ташаббуси билан аҳолидан пилла сотиб олиш қиймати 10% га ошди (2016 йилда — 8 минг сўм, ўтган йили — 20 минг сўм).\nОддий қилиб айтганда, қишлоқда икки қути пилла етиштирган оила 1 кг учун 20000 сўм, ойига 3,4 миллион сўм (2016 йилда — 900 000 сўм, ўтган йили — 2,2 миллион сўм) ишлаб топади.\nШунинг учун йил охирига қадар 20 миллион тут кўчатлари, кейинги йил эса 116 миллион дона кўчат экишни ташкил этиш зарур. Фармоннинг асосий мақсади қишлоқ жойларда иш билан таъминлаш орқали аҳоли даромадларини оширишдан иборат. Келгуси йилда 700 минг, 2025 йилда эса — 1 миллион ватандошимиз иш билан таъминланиши керак. Ҳозир 500 мингга яқин аҳоли пилла этиштириш билан шуғулланади.\nШунингдек, давлат раҳбари биринчи навбатда Қушработ, Қумқўрғон, Бойсун, Ғузор ва Деҳқонобод, сўнгра бошқа вилоятларда қўй ва эчкилар сонини кескин кўпайтириш, шунингдек, аҳолини гилам тўқиш, рўмол тўқиш бўйича ўқитиш зарурлигини таъкидлади. ва бошқа маҳсулотлар.\nМаълум қилинишича, қўмита балансидаги эрларда кичик мевали қариндошларни этиштиришни илмий асосда ташкил этиш, уни кўпайтириш, ҳосилдорликни ошириш, қайта ишлаш ва экспорт салоҳиятини ошириш қўмитага ҳам ишониб топширилади.\n“Кичик мевали қариндошларни этиштириш ва сотиш тизими ҳозирда тартибсиз аҳволда. Бу ёпиқ ва сояли бизнесга айланди. Вилоятлар ва туманлар ҳокимлари аҳоли бандлигини таъминлаш ва даромадларини ошириш билан бирга, ушбу соҳани асосий ҳаракатлантирувчи омиллардан бири деб ҳисоблашлари керак”, деди Шавкат Мирзиёев.\nTagged under: аҳолидан сотиб олиш, ипак пилла, сотиб олиш нархи\nЎзбекистонда йиллик халқаро кўргазмалар бекор қилинди\nПахта толаси нархи ошмоқда\nБиржадаги савдо ҳажми ўсиб бормоқда


Одинахон Қосимованинг айтишича, пойтахтга йўли тушганда у ерда қад ростлаган “Ягона” номдаги замонавий иншоот билан танишиб, қулайликларга ҳавас қилган. Худди шундай иншоотни туманда ҳам яратиш илинжи кўнглининг бир четидаги орзуга айланганди. Қишлоғига қайтгач ҳеч иккиланмасдан эзгу ниятлар билан ободонлаштириш ишларини бошлаб юборган опанинг саъйи-ҳаракати билан қарабсизки, пойтахтдаги каби Тошлоқда ҳам ихчамгина ва қулай шароитларга эга емакхона барпо этилди.\n-Оилада 10 фарзандмиз. Ёшлигимдан қийинчиликларни кўриб катта бўлдим. Отам тадбиркорлик билан шуғулланарди. Доим ҳаракатда баракат деган сўзларини ҳаётий тамойилимга айлантирганман. Онам уй бекаси эди. Биз 10 фарзандни ҳалол меҳнат билан катта қилишди. У пайтлар тадбиркорларга бериладиган имтиёзларни тасаввур ҳам қилолмасдик. Фаолиятимни 1997 йилдан бошладим. Оддий егуликлар савдосидан бошланган ишимни кенгайтириш ҳаракатида ҳамиша изланардим. Турмуш ўртоғим, уч ўғлим менга қанот бўлди. Шу тамаддихона ўрни илгари ўйдим-чуқур, юрсанг оёғинг қоқилиб кетадиган йўллар бор эди. Барчамиз бирга меҳнат қилдик, бу ерни обод гўшага айлантирдик. Энди биз ҳам, хўрандалар ҳам хурсанд, – дейди тадбиркор опа.\nБугунги кунда бу ерда 8 нафар ишчи ўрни яратилган. Тамаддихонадаги қулай мухит ишчи хизматчиларни хурсанд этмоқда.\n— 4 нафар фарзандим бор. Бу ерда ишлаб топганим оиламга моддий кўмак бўлмоқда. Харидорларга сидқидилдан сифатли хизмат қилишга ҳаракат қиляпмиз. Мижозларнинг хоҳиш истакларига қараймиз, – дейди Шаходат Абдуллаева.\n– “Ягона”да кўнглимдагидек маззали таомлар тайёрлашади, – дейди узоқ йиллар таълим соҳасида ишлаган Эркиной опа. – Доимий мижозига айланганман. Истаган пайтда оила аъзоларим билан келиб пластик карточкага истаган махсулотни сотиб оламиз.\nЮртимизда тадбиркорлик фаолияти учун кенг имкониятлар эшиги очилган. Бу қулай шароитдан унумли фойдаланаётган хусусий тадбиркор Одинахон Қосимова билан суҳбатлашиб хавасингиз келади. Оиласи ҳам маҳаллада ибратли оила номини олган. Уч нафар келинни қизидек қабул қилиб, набиралари ардоғида умргузаронлик қилмоқдалар. Ҳар жабхада ўз ўрнини топган, юксак мақсадлар билан олдинга интилаётган бу каби тадбиркорни кўпчиликка ўрнак қилиб кўрсатса арзийди.\n« Пахта етиштиришда янги технология\nҚадамни ўйлаб босган афзал эди »\nБош саҳифа - 348 048 та


ЎЗБЕКИСТОН РЕСПУБЛИКАСИ ПРЕЗИДЕНТИ АНГРЕН ШАҲРИГА ТАШРИФИ ДАВОМИДА 21.07.2017 23:05\nДавлатимиз Раҳбари корхона учун мутахассисларни аниқ, манзилли асосда тайёрлаш, хомашёни маҳаллийлаштириш бўйича кўрсатмалар берди. Хитойнинг "Поли текноложи" компанияси билан ҳамкорликни кенгайтириш, хусусан, янги имкониятларни кашф этиш, ишлаб чиқариш ва қайта ишлашни чуқурлаштириш бўйича "Ўзкимёсаноат" акциядорлик компанияси билан 10 йиллик стратегия ишлаб чиқиш зарурлигини таъкидлади.\nШу ерда Ангрен эркин иқтисодий зонасидаги корхоналарда ишлаб чиқарилаётган маҳсулотлардан намуналар намойиш этилди.\nПрезидент Шавкат Мирзиёев Ўрта Чирчиқ туманидаги "Ўзбегим отлари" от заводи фаолияти билан ҳам танишди.\nМамлакатимизда йилқичилик ва от спортини ривожлантириш, унинг моддий-техник ва озуқа базасини мустаҳкамлаш, мазкур соҳа учун мутахассислар тайёрлаш ва уларнинг малакасини ошириш, хорижий давлатларнинг илғор тажрибаларини ўрганиш орқали наслдор, спорт ва хизмат отларини кўпайтиришга алоҳида эътибор қаратилмоқда. Бу борада Давлатимиз Раҳбарининг 2017 йил 15 июндаги «Ўзбекистон Республикасида йилқичилик ва от спортини ривожлантиришга доир қўшимча чора-тадбирлар тўғрисида»ги қарори муҳим дастуриламал бўлмоқда.\n"Ўзбегим отлари" от заводи 1992 йил ташкил этилган бўлиб, майдони 140 гектардан ортиқ. Завод қадимий от зотлари, жумладан, Ахалтака тулпорларини кўпайтириш ва парваришлашга ихтисослаштирилган. Тарихий манбаларда келтирилишича, Ахалтака зотли отлар бундан беш минг йил муқаддам пайдо бўлган. У Осиё халқларининг ёзма манбаларида само тулпорлари, арғумоқ, учқур айғирлар, дея таърифланган. Тошбитиклар, қояларда сақланиб қолган суратларнинг гувоҳлик беришича, Ахалтака арғумоқлари қадимда ҳозирги Фарғона водийси, Хоразм вилояти ҳудудларида учраган. Айни пайтда мазкур турнинг катта қисми Туркманистон ҳиссасига тўғри келади.\nБугунги кунда “Ўзбегим отлари” заводида 300 га яқин от парваришланмоқда. Улар орасида Ахалтака зотидан ташқари, инглиз ва араб зотли отлар ҳам бор.\n“Ўзбегим отлари” заводида Президентимиз Шавкат Мирзиёевга Туркманистон Республикаси Президенти Гурбангули Бердимуҳамедов томонидан совға қилинган “Дўстхон” лақабли зотдор от йиғилганлар эътиборига ҳавола этилди.\nОт заводи ҳудудида зотдор отларни кўпайтириш, соҳада наслчилик ишларини яхшилашга қаратилган истиқболли лойиҳалар тақдимоти ҳам ўтказилди.


ИнтерФУТБОЛ :: Фақат «Навбаҳор» дан сўзлаймиз\nФақат «Навбаҳор» дан сўзлаймиз\nБугун «Навбаҳор» мухлисларини Лионель Мессининг Америка кубоги-2019 якунидаги танқидига дахлдор мулоҳазалари ва ушбу мулоҳазалар билан боғлиқ қарама-қарши муносабатлар қизиқтирмай қўйди. Тяго Силва «Барселона» - «ПСЖ» учрашувида қайд этилган 6:1 ҳисобидан сўнг Лионель Месси коррупция ҳақида оғиз очмаганини таъна қилса қилаверсин. Парагвайлик машҳур дарвозабон Хосе Луис Чилаверт Америка кубоги-2019 Бразилия терма жамоаси чемпион бўлиши учун махсус ташкилланганини таъкидлайверсин. Борингки, катта футбол майдонида адашиб, довдираб юрган Неймар деган ноёб истеъдод қайси жамоани танласа танлайвермайдими? Буларнинг ҳеч бири бугун «лочинлар»нинг мухлисларини қизиқтирмайди, ажаблантирмайди.\nХўш, наманганлик мухлислар дунё футболидаги янгиликларга эътиборсиз бўлиб қолишадими?\nЙўқ, асло! Наманганлик мухлислар жаҳон футболида содир бўлаётган энг муҳим воқеаларни доимо эътибор билан кузатиб боришади.\n«Унда гап нимада?» - дейсизми?\nГап шундаки, 2-давра арафасида, трансферлар масаласи кўтарилган бир паллада бошқа мавзу қулоққа кирармиди? Бундай паллада суҳбат мавзуси фақат бир савол атрофида айланади: «Навбаҳор»да нима гап?\nВилоят ҳокимидан тортиб, то кичик ёшдаги футбол мухлисига қадар фақат шу мавзуни ўйлайди.\nЎзга клубларнинг мухлислари мендан кўпинча «Нима учун Хайрулла Бозоров Наманган футболига ҳаддан зиёд катта эътибор қаратади?» - деб қизиқиш ва ҳавас билан сурашади.\nСаволга жавобан бот-бот қуйидаги мулоҳазаларни такрорлаймиз.\n- Бразилияда ўғил туғилса, ота туғруқхонага тўп кўтариб боради қувонч изҳори сифатида. Боғча ва мактабда бразилиялик болаларни тўпсиз тасаввур қилиш қийин. Бразилияда совчилардан биринчи навбатда: «Бўлажак куёв футбол ўйнайдими-йўқми?» дея суриштиришади. Мана шундай менталитет Наманганда бошқача кўринишда шаклланган. Бунақаси бошқа жойда таклорланиши мушкул. Гап стадионларнинг тўлиб-тошишида ҳам эмас. Ҳаммаси футбол билан чамбарчас боғланган яъни «ички мен» билан боғлиқ. «Гул бир ён, футбол бир ён» - Наманганнинг асл қўшиғи. Вилоят ҳокими шу моҳиятни теран англаган ва ғалати феноменни муносиб қадрлайди.\nТаъкидлаш жоизки, вилоят ҳокимидаги футболга эътиборни олижаноблик фазилати билангина изоҳлаш мавжуд ҳолат ва ҳақиқатни тўла ойдинлаштирмайди.\nВилоят раҳбари бошқалардан фарқли равишда, яъни иқтисодчи сифатида ҳақиқатларнинг кўпчиликка сезилмас қирраларини яхши билади. Иккинчи жаҳон урушидан кейин харобага айланган Германия иқтисодини қайта тиклашда футбол рағбатлантирувчи куч уйғотувчи восита вазифасини ўтаган. Немисча иқтисодий мўъжиза «катализатор»и футбол бўлгани каби Намангандаги ислоҳотлар самарадорлигини таъминлашда миллионлар ўйинига ижобий таъсир кўрсатиши аниқ. Мана, гап қаерда. Зукко раҳбар бошқарув жараёнида мавжуд реалликдан унумли фойдаланади. 27 июнь - касб байрамимиз куни «Навбаҳор» матбуот котиби Улуғбек Умаровни тақдирлар экан, «легионерлар жамоамизда қолишади!» - деди вилоят ҳокими комил ишонч билан.\nқаранг, журналистлар байрамига ҳам футбол ва «Навбаҳор» мавзуси аралашди.\nФутболона кайфиятнинг бу каби камёб кўринишида наманганлик мухлисларни бошқа мавзу қизиқтиришига ишонса бўладими? Йўқ, албатта! Шунинг учун янгиликлар борасида Улуғбек Умаров билан суҳбатлашамиз. - Александр Касьян, Иван Соловьев, Игорь Голбан машғулотларда қатнашишмоқда. Славко Лукичнинг кечикиши унинг никоҳ тўйи билан алоқадор. Азиз Турғунбоев ҳам сафимизда. Остон Урунов масаласида ҳозирча очиқ. Аммо унинг «Навбаҳор» билан шартнома муддати йил охиригача. «Локомотив» турли таклифлар билан чиқмоқда. Балки 1}2 кўринишида келишув бўлар! - деди у 9 июль кунидаги мулоқотимизда.\nНима ҳам дердик: воқеалар ривожини биргаликда кузатамиз. Зеро, вилоят раҳбари ташаббуси билан ўртага ташланган махсус стратегик режа асосида келажак жамоасига айланиши учун шайланаётган «Навбаҳор» тақдири бутун ўзбек футболи тараққиётига ҳам муносиб таъсир этиши айни ҳақиқатдир.\n10:51 80 ёшингиз муборак, фидойи футбол мухлиси! ҒУЛОМЖОН ҲАМИДОВ МОНОЛОГИ (0)\n09:09 2-ўрин масаласи... (0)\n08:28 Футболни ривожлантиришга оид Президентнинг янги фармони муҳокамага қўйилди... (0)\n08:04 Жазоир термасида ўйнашга рухсат беринг! (0)\n04:45 Матюиди ва Шеснилар Туринда узоқроқ қолишади шекилли... (0)\n03:14 Учинчи босқичга чиқамиз, кейин-чи? (0)\n02:30 Германия фаворитлар сафида эмас... (0)\n01:37 Австриялик исёнчилар ёки Бундеслиганинг "қимирлатаётган" 2 ажнабий мутахассис ҳақида (0)\n00:26 Хамесда яна жароҳат, Гарет эса... (0)\n23:29 ЭНДИ ТАЛАБ-ЁРҚИН ҒАЛАБА ёки InterFUTBOL нинг сешанба сонида (0)\n23:22 Н`Диди - етакчи экан-а... (0)\n22:18 Антонио Контега таҳдид қилишмоқда (0)\n21:31 Сане трансфери бўйича режа (0)\n21:16 РПЛ: биринчи давранинг энг яхши беш футболчиси аниқланди (0)\n20:29 Усмон Тошев: "Истеъфо ҳақида ким гапираяпти ёки ёзаяпти, билмайман" (0)\n18:57 Пентек ва Донорумма "Милан"дан кетишадими? (0)\n17:35 Эртага Ўзбекистон термаси марказий ҳимоя "нуқтаси"да ким ўйнайди? (0)\n17:22 Вадим Абрамов: «Голбан ва Черан терма жамоамизга ёрдам бера олишарди...» (0)\n17:20 ОЧЛ финалида Валентин Коваленкога яна ишон билдирилди... (0)\n16:16 Декабрда келади, январда сотиб олинади (0)\n15:14 Ташқи кўриниши ёққани учун... (0)\n14:13 Юрген Клоппга текин уй (0)\n13:15 Камида 860 минг маош керак... (0)\n12:32 Ўзбекистон - Фаластин: Қандай либосларда ўйнаши ҳамда ҳакамлар маълум бўлди (0)\n08:25 Ишончни орқлаётган иқтидор (0)


Хабар берганимиздек, Жанубий Кореянинг Чонжу шаҳрида академик эшкак эшиш бўйича Осиё чемионати якунланди. Ўтказилган беллашувлар пара-атлетларимиз учун ҳам муваффақиятли якунланди.\nҚитъа биринчилигида юртимиз шарафини ҳимоя қилган спортчиларимиз Отабек Қўчқоров ва Гулчирой Эсанбоева “PR2 mix 2X” йўналиши бўйича 2000 метр масофага ўтказилган баҳсда маррага биринчи бўлиб етиб келишди. Вакилларимиз масофани босиб ўтиш учун 09.50:43 дақиқа сарфладилар.\nЭслатиб ўтамиз, кундузги дастурда атлетларимиз 1 та олтин ва 2 та кумуш медалларини қўлга киритишган эди. Шу тариқа пара-атлетларимиз билан ҳисоблаганда Ўзбекистон терма жамоаси Осиё чемпионатини 3 та олтин ва 4 та кумуш медаллари билан якунлади.


«Айбим ҳомиладорлигимми?» — Олмалиқ ҳокимлиги ходимасини «декрет»га чиқариш ўрнига ишдан бўшатмоқчи бўлди – Газета.uz\n1 март, душанба COVID-19 Ob-havo Zira Вакансиялар\nОлмалиқ ҳокимининг биринчи ўринбосари ҳомиладор ходимасини «декрет»га чиқармаслик учун уни ишдан бўшатишга уринаётгани айтилмоқда. Таҳририятга юборилган аудиоларда у Меҳнат кодексининг 100-моддаси билан бўшатишини айтиб, таҳдид қилгани акс этган. Аёл президент ва Сенат раисига мурожаат билан чиқди. «Газета.uz» суриштируви.\n15 январ 2021, 16:00 Жамият\nОлмалиқ шаҳар ҳокимлигининг Иқтисодий тараққиёт ва камбағалликни қисқартириш бўлими 1-тоифали мутахассиси Зилола Ҳасанбоева президент Шавкат Мирзиёев ва Сенат раиси Танзила Норбоевадан ёрдам сўраб мурожаат қилди. У шаҳар ҳокимининг биринчи ўринбосари Умид Шоумаров уни «декрет»га чиқармаслик учун турли йўллар билан ишдан бўшатишга ҳаракат қилаётгани, жумладан, Меҳнат кодексининг 100-моддаси билан таҳдид қилаётганини айтиб, «Газета.uz»га видеомурожаат йўллаган.\nМаълумот учун, Шоумаров Умид Ҳикматович 2020 йил 21 октябрдан бери Олмалиқ шаҳар ҳокимининг молия-иқтисодиёт ва камбағалликни қисқартириш масалалари бўйича биринчи ўринбосари — Иқтисодий тараққиёт ва камбағалликни қисқартириш бўлими бошлиғи лавозимида ишлайди. Бунга қадар у «Адолат» СДП Тошкент вилояти Кенгаши раиси лавозимида фаолият юритган.\nТаҳририятга келиб тушган мурожаатда Зилола Хасанбоева мазкур бўлимда 2018 йил 12 июлдан бери фаолият юритиб келаётгани ва 2021 йил март ойидан декретга чиқиш масаласи кўтарилгач, ҳокимнинг биринчи ўринбосари унга руҳан тазйиқлар ўтказиб, ишдан бўшатиш ҳаракатига тушиб қолганини айтади.\n«Адолат партиясидан чиққан одамнинг ўзи адолатсизлик қилиши қонунга мосми? Мен шунга ҳайрон қолмоқдаман. Менинг айбим ҳомиладорлигимми? Ёки аёллигимми?», — дейди у.\n«Ҳомиладорлигимни билганидан сўнг Умид Шоумаров ўрнимга эркак кишини олмоқчи эканини билдириб, менга мажбурлаб ариза ёздирмоқчи бўлаяпти. Бир неча бор улар томонидан ҳар хил бақир-чақир, сўкинишларни эшитганман. Охири ўзимни ҳимоя қилиш мақсадида уларнинг олдиларига аудио ёзув билан кирадиган бўлдим. Умид Шоумаров мени мажбурий тарзда ишдан бўшатмоқчи. Ҳар хил важлар билан, ҳаттоки „мен сизни хоҳлаган ишингизга киритиб қўяман“, деб таклиф билдирганлар. Мен ҳомиладорманку, қандай қилиб мени бошқа ишга ўтказасиз, деганимда: „мен сизга ҳомиладор эмас деган справка қилиб бераман“, деди. Қандай қилиб, уни ҳам ахир она туққан-ку», — дейди ҳокимлик ходимаси.\nИшдан бўшашга қаршилигини билдирган ва қонунда белгиланган тартибда ўзининг ҳаққини сўраган Зилола Ҳасанбоевага ҳокимнинг биринчи ўринбосари бўлим 4 ойдан бери уддалай олмаётган ишни бериб, бўшатишнинг қонуний йўллари билан бўшатишини айтиб, қўрқита бошлаганини маълум қилди.\n«Мана, кеча ҳам ишдан бўшамайман, менга таклифингиз керак эмас, деган пайтимда улар бўлимимиз 4 ойдан бери қила олмаётган ишни менга бердилар. Буни мен ҳамма билан маслаҳатлашдим. Энди мени моддага (Меҳнат кодекси 100-моддаси 2-қисми — таҳр.) асосан бўшатишни хоҳлашаяпти», — дея сўзлаб берди Ҳасанбоева.\nҲокимлик ходимаси президент ва Сенат раисидан ёрдам сўраб, қонуний чора кўришларини сўраган. Ҳасанбоева «Газета.uz»га мурожаат қилиб, ҳокимнинг биринчи ўринбосари билан бир неча маротаба суҳбатлашгани акс этган аудиоёзувларни тақдим этди. 4 январь куни иш берувчи ва ишчи ўртасида суҳбат анчайин босиқлик билан бўлиб ўтган. Унда Шоумаров унга жуда катта талаб бўлаётгани, ходимани тушуниб тургани ва у «декрет»га чиққунича ҳокимият бутун шаҳарнинг тақдирини ушлаб туришини, шу боис «ўзингизда ҳам виждон бўлсин. Сиз шаҳарнинг иқтисодиётига ҳеч қанақа ҳисса қўшаётганингиз йўқ, лекин сизнинг ўрнингиздаги одам кечаси билан ишлаши керак», — дейди.\nАудиоёзувда 2020 йил 20 ноябрдан бўлим номи (эски номи — иқтисодиёт ва саноат бўлими) ўзгаргач, ходимлар қайтадан синов муддати асосида ишга олингани ҳақида гап-сўз боради. Ҳасанбоева аризани синов муддатига ёзмаганини айтса, Шоумаров буйруқ синов муддати билан чиққани ва ходима ундан ўта олмаганини маълум қилади. Зилола «ҳомилам 4 ойлик бўлиб қолди, ҳеч ким ишга олмайди мени», деган вақтда ҳокимнинг биринчи ўринбосари: «мен сизни жойлаштираман, ҳомиладорман демасангиз бўлди, муаммо қилмайди», дея жавоб беради.\n«Ишлаб турган тизимингиз ёпилди, сизлар ҳамманглар бўшаб, ишсиз қолдинглар. Янги структура ташкил қилинди. Сизлар унга ариза ёзиб бердинглар, синов муддати билан буйруқ чиқди. Сиз ҳозир ўтмадим, деб ишсиз қолиб кетишингиз ҳеч гап эмас. Лекин мен сизга ёрдам бермоқчиман. Мен сизга тавсия бермайман. Тўғри тушунинг, бу — ҳокимият. Кечаси билан ишлайдиган одам бу. 5 да кетдим, овқат қилишим керак, дейдиганларнинг жойи эмас бу. Йигитларимиз борку, дейсиз, сиз учун ҳам улар ишлаши керакми? Шунинг учун, Зилола, мен билан яхши муносабатда бўлиб қолинг, хоҳлаган жойингизни танланг. Хоҳласангиз, маҳаллага котибаликка, хоҳласангиз «горздрав»га киринг. Сизни бу йилга буйруғингиз чиқмайди, аниқ. Сиз одамга ўхшаб гаплашинг, эй», — дея тушунтиришда давом этган Умид Шоумаров.\nХодима иш берувчига синов муддати қонунчиликка кўра, ҳомиладор аёлларга берилмаслигини айтганида, Шоумаров: «Сиз синов муддатига ҳомиладормисиз, фарқи йўқ, ариза ёзаётганингизда мана шу йилдан ишга қабул қилинглар, деб ёздингизми? Йил охиригача сизга синов муддати деб қарор чиққан. Бу ойдан сизга ойлик ёзилмайди», — дея сўзини тамомлаган.\nЗилола Хасанбоеванинг Умид Шоумаров билан суҳбати акс этган, ходима томонидан 6 январь куни ёзиб олинган аудио борича ҳавола этилади:\nУмид Ш.: Ҳозироқ бориб ҳал қилинг. Мен сизнинг табелингизга қўл қўймайман, Зилола, тўғри тушунинг.\nЗилола Х.: Синов муддати 1 ой берган бўлса, 21 декабрда тугаган экан, ака. 4 январдан қанақа қилиб мени бўшатасиз? Ўша буйруққа 84-модда асосан деб ёзиб қўйипти. 84-модданинг тагида ёзиб қўйибди, ҳомиладор аёлларга синов муддати берилмайди, деб. Мен кадр билан бориб гаплашаман, қайси «основания»га асосан мени бўшатаяпти, деб.\nУмид Ш.: Синов муддатидан ўтишингиз керак, тўғрими? Мен синов муддатидан ўтди, деб хулоса бермаганман. Зилола, мен билан талашманг. Нима қиласиз? Хўп бўпти, ҳозир сиз талашиб ҳам кўрарсиз, уришиб ишламоқчимисиз?\nЗилола Х.: Менинг уришиш ниятим йўқ. Мен тинчгина «декрет»га чиқиб кетмоқчиман.\nУмид Ш.: Сизнинг мақсадингиз «декрет»га чиқиб олиш, ўшанинг учун ҳозир котибаликми, бошқами, қаерда бўлса, жой топинг, ўша ердан чиқиб кетворинг.\nЗилола Х.: Ўтмайман мен бошқа жойга.\nУмид Ш.: Мен сизга топшириқ бермаяпман. Мен сиз билан ишламаяпман.\nЗилола Х.: Сиз нега менга «на принцип» қилаяпсиз?\nУмид Ш.: Сизнинг табелингизга мен қўл қўймайман.\nЗилола Х.: Майли, қўл қўймасангиз.\nУмид Ш.: Ўшанинг учун мен билан талашманг. Мен сизга ёмонлик раво кўрмаяпман. Гап йўқ, мақсадингиз «декрет»га чиқиб кетишми? Хоҳлаган битта ташкилотингиздан чиқиб кетинг.\nЗилола Х.: Йўқ, мен шу ердан чиқиб кетаман.\nУмид Ш.: Бу ердан чиқиб кета олмайсиз. Менга иш керак. Бу ерда кечаси билан ўтириб, ишлайдиган одам керак. Менга «принцип»га кетманг хўпми?\nЗилола Х.: Мен «принцип»га кетмаяпман. Ака, менга асабийлашиш мумкин эмас. Бир эмас, неча марта асабийлаштираяпсиз.\nУмид Ш.: Мен билан ишласангиз «тем более» асабийлашасиз (овозини баландлатиб).\nЗилола Х.: Менга иш ҳам керак (овозини баландлатиб).\nУмид Ш.: Сизга бола керакми? Тинчлик керакми? Менга-чи кекирдагингни чўзмасдан гапир, тушундингми? (бақириб гапирди).\nЗилола Х.: Нимага менга бақирасиз, бақирманг.\nУмид Ш.: Кекирдагингни чўзмасдан гапир, тушундингми? (Бор овозда бақириб). Мен билан унақа гаплашма.\nЗилола Х.: Менга бақирманг! (Бор овозда бақириб).\nУмид Ш.: Тушундингми? Менга бунақа гапиришга, ҳеч ким сенга ваколат бергани йўқ. (Бор овозда бақириб)\nЗилола Х.: Сизга ҳам бергани йўқ.\nУмид Ш.: Мен сени табелинга қўл қўй-май-ман. (Бор овозда бақириб).\nЗилола Х.: Меҳнат кодексига асосан гаплашаман мен сиз билан.\nУмид Ш.: Бўлдими, кетавер.\nЗилола Х.: Мен кетмайман.\nУмид Ш.: Яхшиликча ўзингни жойингни топ.\nЗилола Х.: Топмайман. Мен шу ердан декретга чиқаман.\nУмид Ш.: Бу ердан чиқмайсан.\nЗилола Х.: Кўрасиз-ку.\nУмид Ш.: Умуман кўринма кўзимга.\n11 январдаги яна бир суҳбатда Олмалиқ шаҳар ҳокимининг биринчи ўринбосари Умид Шоумаров ходимадан вазият нима бўлганини сўраганида, Хасанбоева 19 мартдан кетишини айтиб: «Агар, Умид ака, хўп десангиз, охирги яхшилигингиз шу бўлсин, акажон» дейди. Шоумаровнинг «сизнинг мақсадингиз пул олиш тўғрими», деган саволига ходима «кредитимни ёпиш», дея жавоб беради. Сўзи давомида у уч йилдан кейин ҳам ишга чиқиш истагини билдирмаётганини қўшимча қилади.\n«Нимага сиз бунақа муттаҳамлик нуқтаи назаридан ўйлайсиз? „Шу кредитларни ёпишим керак“, инсофингиз борми сизни? Давлатнинг пули-ку бу. Сиз шу ерда фойда келтирмаяпсиз-ку давлатга. Ҳеч нарса қилмаяпсиз-ку, Зилола. Бўлмаса ҳозир ишларни бериб ташлайман, қила оласизми? Қила олмайсиз-ку. Мен сизни 100-модда билан бўшаттираман, агар менинг гапимга қулоқ солмасангиз. Ҳозир сизга бераман топшириқларни, бирортасини ҳам бажара олмайсиз-ку. Хизмат кўрсатишлар турларини айтиб бера олмадингиз-ку менга. Қанақа хизмат кўрсатиш турлари бор? Бир ҳафта олдин берган саволимга жавоб бермадингиз, тўғрими? Шундан кейин ақл кириб, „э, тўхта, шуни раҳбар сўради, кел ўрганиб қўяй“, деб ўқиб ҳам қўймабсиз-ку, инсофингиз борми? Мен сизга ҳозир битта топшириқ бераман, кечгача қила олмайсиз, эртага яна битта топшириқ бераман, кечгача қила олмайсиз. 100-модда билан чиқариб юбораман, рози бўласизми? Боринг ,блокнот, ручка олиб чиқинг, топшириқ бор сизга. Кўп топшириқ бор сизга», — дейди Умид Шоумаров.\nАудиоёзувда Зилола Хасанбоева хизмат турларини билмаслигини рад этмаган. Лекин топшириқлар бўлса қўлдан келгунча бажараётганини ва раҳбарият билан баҳслашиб ўтириш нияти йўқлигини қўшимча қилган. Суҳбат охирида Шоумаровдан Меҳнат кодексига асосан бўшатишини, бошқа ҳеч қандай ёрдам сўрамаслигини айтган. Ва иш берувчи талабидан сўнг, блокнот ва ручка олиб келишга чиқиб кетган.\nМазкур ҳолат бўйича изоҳ олиш мақсадида «Газета.uz» мухбири Умид Шоумаров билан боғланди. Ҳоким ўринбосари Зилола Ҳасанбоева ўз вазифасини уддалай олмаётгани, 15 кунлаб бесабаб ишга чиқмагани ва бунинг учун тиббий маълумотнома ҳам тақдим этмаганини, шундай бўлса-да унга ёрдам бериб келаётганини, бошқа жойдан иш топиб беришини айтганини, уларнинг бўлими ёпилиб кетгани ва унинг ўрнига бошқа тузилма ташкил этганини қайд этди. Унинг таъкидлашича, Хасанбоева ва яна бир ходим синов муддатидан ҳамда қайта суҳбатдан ўта олмаган.\nБундан ташқари, Меҳнат кодексининг 84-моддасида синов муддатидан ўтмайдиганлар қаторида ҳомиладор аёллар киритилгани ҳақида билиш ёки билмаслиги сўралганида, Шоумаров ҳомиладорликнинг бу масалага алоқаси йўқлигини ҳамда у бўлим тўлиқ ёпилиб кетганини айтиб, янги структурага «Бошқатдан шунга қабул қилдик», дея жавоб берди. У., шунингдек, ходимасига нисбатан тазйиқ ўтказмаганини, нафақат Ҳасанбоевани, балки бошқа ходимларини ҳам «ҳаттоки сенсираб гапирмаслигини» айтган. Шоумаровнинг таъкидлашича, қўл остидаги ходимасига барчаси тушунтирилган, у эса узр сўраган. «Нотўғри қилибман, айбдорман, деди. Қила олмаган ишларини гапирсам тан олаяпти», — дея маълум қилди.\nУмид Шоумаров мухбир билан суҳбатда 14 январь санасига барча масала ҳал этилганини, Зилола Ҳасанбоева мартгача иш жойида қолишини, сўнгра «декрет»га чиқишини қўшимча қилди. «У декретга чиққанидан кейин 5 ой бошқа ходим ололмаймиз. 4 киши уни ҳам ишини қилишига тўғри келади», деди. Бундан ташқари, мухбирнинг ҳокимият ходимлари кечаси ҳам ишлашини қандай изоҳлашини сўраганида, у «Шахсан мен 1−2 гача ишлайман. Ходимлар вазифасини бажармаган бўлса, қолиб тугатади. Хоҳлагани вақтлироқ ҳам кетади», — деди.\n«Газета.uz» мухбири Зилола Ҳасанбоева билан ҳам телефон орқали суҳбат қилиб, бир қанча ҳолатларга ойдинлик киритди. Унинг айтишича, ноябрь ойида 15 кун шифохонада «сохранения»да ётган, кадрлар билан ишловчи Шахноза исмли ходимага мурожаат қилганида, унга маълумотнома шарт эмаслигини, раҳбариятни ўзи огоҳлантириб қўйишини айтган. У, шунингдек, кредитларига оид гап-сўзларга ҳам тўхталиб ўтди. «Иккита кредитим бор, биттаси 8,6 млнлик, иккинчиси 3,5 млн сўмлик. Эрим ишламайди, ўшанинг учун «декрет»га чиқишим керак», — деди. Қолаверса, Шоумаровнинг ишни эплай олмаслик ҳақидаги фикрини рад этиб, унинг вазифасини қанчалик уддалай олишини Тошкент вилояти Иқтисодий тараққиёт ва камбағалликни қисқартириш бош бошқармаси бошлиғи Музаффар Арипов яхши билишини, хаттоки, бир неча бор, Шоумаровга ишдан ҳайдаш фикригача қарши чиққанини маълум қилди.\nМазкур суриштирув давомида «Газета.uz» бир томонга ён босмаслик мақсадида ҳар икки томоннинг фикрини тўлиқ ўрганишга ҳаракат қилди. Тегишли вазирлик ва ташкилотларнинг мутахассислари билан ҳам боғланиб, уларнинг нуқтаи назари билан ҳам танишиб чиқди. Натижада мақола тайёрланиш жараёнида таҳририятга қуйидаги хабарлар келиб тушди.\nЗилола Ҳасанбоеванинг айтишича, ушбу воқеалардан, яъни, видео тарқалгач, унинг бевосита раҳбари хонасига чақирган. «Видео ижтимоий тармоқда тарқалгандан кейин хоналарига чақириб, «нима ёрдам керак бўлса берамиз, сиз шу ердан «декрет»га чиқасиз», деди, лекин мен уларнинг гапига ишонмайман», — деди ходима. У, шунингдек, ҳокимнинг биринчи ўринбосари қонунчиликда белгиланган тарзда жавобгарликка тортилиши лозимлигини қўшимча қилди.\nЗилола Ҳасанбоеванинг «Газета.uz»га 15 январь куни маълум қилишича, Олмалиқ шаҳар ҳокими уни қабул қилиб, масаласини ижобий ҳал этилишини айтган. Қолаверса, Тошкент вилояти Иқтисодий тараққиёт ва камбағалликни қисқартириш бош бошқармаси бошлиғи Музаффар Арипов ҳам унга қўнғироқ қилиб, ишдан бўшатилмаслигини маълум қилган. Мазкур маълумотни Иқтисодий тараққиёт ва камбағалликни қисқартириш вазирлиги матбуот хизмати раҳбари Дилдора Жўраева ҳам тасдиқлади.\nМаълумот ўрнида, Меҳнат кодексининг 84-моддасига биноан «Ҳомиладор аёллар, уч ёшга тўлмаган боласи бор аёллар … ишга қабул қилинганда, шунингдек ходимлар билан олти ойгача муддатга меҳнат шартномаси тузилиб, ишга қабул қилинганда дастлабки синов белгиланмайди». Кодекснинг 100-моддасида эса Меҳнат шартномасини иш берувчининг ташаббуси билан бекор қилиш қайд этилган. Юқоридаги ҳолатда модданинг 2-қисмига асосан «ходимнинг малакаси етарли бўлмаганлиги ёки соғлиғи ҳолатига кўра бажараётган ишига нолойиқ бўлиб қолиши» факти билан ишдан бўшатилиши айтилган.\n«Газета.uz»га Бандлик ва меҳнат муносабатлари вазирлиги матбуот хизмати маълум қилишича, Меҳнат кодексининг 237-моддасига асосан, ҳомиладор аёллар ва уч ёшга тўлмаган боласи бор аёллар билан тузилган меҳнат шартномасини иш берувчининг ташаббуси билан бекор қилишга йўл қўйилмайди. Корхонанинг бутунлай тугатилиш ҳоллари бундан мустасно, бундай ҳолларда меҳнат шартномаси уларни албатта ишга жойлаштириш шарти билан бекор қилинади.\nВазирлик кодекс талабларини менсимаган мансабдор шахсларга нисбатан кўриладиган чораларга тўхталиб ўтган. Маъмурий жавобгарлик тўғрисидаги кодекснинг 49-моддасига асосан, мансабдор шахс томонидан меҳнат ва меҳнатни муҳофаза қилиш тўғрисидаги қонун ҳужжатларининг бузилиши БҲМнинг 5 бараваридан 10 бараваригача миқдорда жарима солинишига сабаб бўлади. 1136-сонли Низомнинг 79-бандига мувофиқ эса ҳомиладорлик ва туғиш нафақаси ҳамда бола туғилганда бир марталик нафақани тўлаш мажбурий бўлиб, корхона раҳбари ундан бош тортишга ҳақли эмас.\n«Газета.uz» юқоридаги ҳолатлар қонунчиликда белгиланган тарзда кўриб чиқилиши юзасидан Гендер тенгликни таъминлаш масалалари бўйича комиссияси раиси, Олий Мажлис Сенати раиси Танзила Нарбаевага, шунингдек, Бандлик ва меҳнат муносабатлари вазирлиги, Бош прокуратура ҳамда Тошкент вилояти ҳокимлигига сўров юборди.\n«Газета.uz» 1 720\n28.02 Тошкентда 5 нафар талаба номаълум моддадан заҳарланиб, вафот этди\n27.02 Тошкентдаги кафени қасддан ёқиб юборган шахс ушланди (тўлдирилди)\n27.02 Келгуси 5 йилда 31 та янги суд бинолари қурилади ва мавжуд 107 таси реконструкция қилинади\n27 феврал 22:29\n27 феврал 22:02\nКелгуси 5 йилда 31 та янги суд бинолари қурилади ва мавжуд 107 таси реконструкция қилинади\n27 феврал 17:34\n27 феврал 16:42\n27 феврал 16:05\n27 феврал 12:11\n27 феврал 11:49


ЎзР ва РФ болалар ҳуқуқларини ҳимоя қилиш бўйича меморандум имзоладилар\n05 Avgust 11:10 / Published in Жамият\nРоссия ва Ўзбекистон болалар ҳуқуқларини ҳимоя қилиш бўйича ҳамкорлик меморандумини имзоладилар. Қайд этилишича, бу масалалар бўйича ишлар узоқ вақт давомида мамлакатлар ўртасида олиб борилган.\n«Болалар ҳуқуқларини ҳимоя қилиш: Россия ва Ўзбекистон ўртасидаги ҳамкорлик» онлайн-конференциясида Россия ва Ўзбекистон болалар омбудсменлари мамлакатлар ўртасидаги ўзаро муносабатларнинг асосий йуналишлари ҳақида гапириб беришди.\nКонференция олдидан Россия Федерацияси Президенти ҳузуридаги Болалар ҳуқуқлари бўйича комиссар Анна Кузнецова ва Ўзбекистон Республикаси болалар ҳуқуқлари бўйича вакили Алия Юнусова ўртасида ишчи учрашув бўлиб ўтди ва бу жуда самарали бўлди.\n«Бугун, Анна Юревна билан учрашувимизда, бир қатор масалалар муҳокама қилинди, бу, биринчи навбатда, яқин ҳамкорлик қилиш учун янада катта имконият бўлади», — деди Алия Юнусова, этим болаларни давлат ва жамоат томонидан қўллаб-қувватлаш масалалари. ота-она қарамоғисиз, алоҳида эҳтиёжли болалар».\nОнлайн конференция давомида боланинг ҳуқуқ ва манфаатларини ҳимоя қилиш соҳасида Ҳамкорлик Меморандуми имзоланди.\nҲозирги кунда халқаро ўзаро таъсирнинг муҳим йуналишларидан бири — жанг зоналаридан олиб чиқилган болаларни ватанига қайтариш ва ижтимоийлаштиришдир.\n«Бугун биз ҳаракатларни бирлаштириб, биз нафақат бу болаларни қайтариш билан, балки уларни жамиятга қайта интеграциялашуви билан ҳам шуғулланамиз», — деди Юнусова. Биз уларга кейинги реабилитацияси учун ижтимоий ва психологик ёрдам кўрсатишимиз керак.\nАнна Кузнетсова бу муаммонинг янада мураккаб ва жиддий томонига тўхталди.\n«Бу нафақат болаларнинг қайтиши, балки терроризмнинг олдини олиш ҳақида. Бу даҳшатли жараёнлар йулида.»\nБундан ташқари, конференцияда Омбудсмен кенгашини тузиш ғояси турли мамлакатларнинг болалар ҳуқуқлари ҳимоячилари ўртасидаги ҳамкорлик платформаси сифатида айтилди.\n«Ишончим комилки, бизнинг муносабатларимиз аллақачон мустаҳкам бўлиб, кейинги босқичга чиқади, биз кўп масалаларда ўзаро тушунишни тасдиқлаймиз. Бугунги кунда омбудсменларнинг икки томонлама ҳамкорлигини кучайтириш талаби юқори. Кейинги қадам кўп томонлама ҳамкорликни расмийлаштириш ва рўйхатдан ўтказиш бўлиши мумкин» — деди Анна Кузнецова.\nЭслатиб ўтамиз, Алия Юнусова Бола ҳуқуқлари бўйича Омбудсмен лавозимига 2020 йил 28 февралда тасдиқланган.\nTagged under: бола ҳуқуқлари, БОЛАЛАР, МЕМОРАНДУМ, омбудсмен\nНима учун D витамини ва калций аёллар учун жуда муҳимдир


Катта ҳаёт бўсағасида турган ўғил-қизларга кўпни кўрган, тажрибали, ҳаёт синовларида тобланган кишиларнинг маслаҳат-тавсиялари, йўл-йўриқлари айни муддао бўлади. «Дарё» битирувчилар учун ўз замонасининг зиёлиси бўлган кишиларнинг қимматли тавсияларини тақдим этади.\nБитирувчи ўқувчиларга тилакларим: бугун ўқув йилини битирган ўқувчиларга нима тилак билдириш мумкин? Аввало, уларнинг барчаси соғ-у саломат бўлиб, ота-онасининг кўзини қувонтириб, миллатининг кўнглини тўлдириб юрадиган ўғил-қизлар бўлсин.\nЭнди ўрта мактабни битираётган ўспиринларга тилакларим: ўзини таниган, ўзгани ҳам тушунадиган, фақат тана истакларидан ҳам юксак тушунча лар борлиги ва чин одам ўша юксак тушунчаларга етишга интиладиган бўлиши лозимлигини ўйласалар. Бугунгача улар кимларнингдир ўғил-қизи саналган бўлсалар, бугундан бошлаб улар нафақат ота-оналари, балки ўзбек деб аталмиш миллатнинг, Ўзбекистон дея ном қозонган ватаннинг ташвиши, ору номусини елкага олишга маҳкум кишиларга айланганликларини ҳис этсалар.\nОдам бир ум р дунёни забт этишга уриниб яшашга маҳкум. Дунё эса фақат билимлига бўй беради. Билимни эгаллаш, уни фақат нафсга эмас, балки эзгуликка хизмат қилдиришга уриниш ўз-ўзидан одамни юксалтиришини, унинг таъсир доирасини кенгайтиришини ҳисобга олишларини тилайман. Бахт, омад келмайди, уларга машаққатли меҳнат билан етиб борилади. Бу йўлда чидам тилайман. Бугунги битирувчиларнинг ўз имкониятини тўғри баҳолайдиган, мақсадни тўғри қўядиган, мақсадга элтадиган йўлнинг қисқа ва нотўғрисидан бош тортиб ҳалол йўл танлайдиган миллат болалари бўлишини тилайман. Ниятларинг ва йўлларинг оқ бўлсин! Ўзбекнинг номини улуғлайдиган ўғил-қизлар бўлиш насиб этсин! 16–18 ёшга қайтишни орзу қилишим хомхаёл, албатта. Агар мабодо қайтиб қолсам, шу ёшнинг завқини сурган, ўзимни энг муҳим юмушларга бағишлаган бўлардим. Бу ёшдагиларнинг қудрати чексиз. Уларда толиқиш, чарчаш бўлмайди. Бинобарин, ўйнаб-кулган ҳам, техникани, санъатни, илмни, тилни ўрганган ҳам бўлардим. Майда-чуйда етишмовчиликлардан баландроқ туриб, юксак марраларни орзулаган ва орзу йўлида ўзимни аямаган бўлардим. Ўзбек миллатига муносиб бўлиш, унинг донғини чиқариш учун астойдил курашган бўлардим. Айни вақтда яқинларимга меҳр кўрсатиш, уларга ёрдам беришни бир зум унутмаган бўлардим. Афсуски, умрнинг ҳам, тақдирнинг ҳам варианти бўлмайди. Ҳаёт бир марта яшалади, тақдир биргина бор кечирилади. Ўша бир марталик йўлдан уялмайдиган яхши ном қолдириб ўтишга интилавериш керак.\nҚозоқбой ЙЎЛДОШЕВ, педагогика фанлари доктори, профессор\n🕔16:51, 03.06.2021 ✔67\n✔ 67 🕔 16:51, 03.06.2021\n✔ 92 🕔 16:13, 21.05.2021


Гўшт маҳсулотларига чиқарилган фатво\n06:41 / 30.04.2015 | Dostonbek Toshmatov | 1619\nАссалому алайкум! Аллоҳ ишларингизни ривожини барокотли қилсин. Менинг саволим қуйидагича. Ҳозирда мен Жанубий Кореяда ўқийман. Бу ернинг таомларини эстеъмол қила олмаймиз. Чунки ишончимиз йўқ. Аммо бу ерга Австралия давлатидан мол гўштлари олиб келиб сотишмоқда. Лекин шу гўшт маҳсулотлари ҳам бебисмиллаҳ сўйилади. Бу ерда “Австралиядан олиб келинаётган гўштларини истеъмол қилаверинглар” деган фатво чиқаришди. Шу гўштдан биз ҳам таом тайёрлаб есак бўладими? Ахир бу гўшт маҳсулотлари сўйилаётганда “Бисмиллаҳ, Аллоҳу акбар” дейилмаганку. Жавобингиз учун ташаккур.\nВа алайкум ассалом! Шариатимизда икки нарсани асосий қоида қилиб олинган. Биринчиси: Асли ҳаром бўлган нарсани шаръий йўл билан ҳалол қилинганлиги собит бўлмагунича ҳаромлигича қолади. Масалан: гўшти ейиладиган ҳайвонлар шариатга мувофиқ сўйилмаса, улардаги оққувчи қон чиқиб кетмаганлиги ва Аллоҳнинг исми зикр қилишлик топилмагани учун ҳаромлигича қолади. Тасмия айтиб сўйилганлиги собит бўлгач, ҳалолга ҳукм қилинади. Иккинчиси: Асли ҳалол бўлган нарсалар бирор йўл билан ҳаром қилинганлиги собит бўлмаса, ҳалоллигича қолади. Валлоҳу аълам.


ИнтерФУТБОЛ :: Қизил карточка ортидан севги\nАниқроқ айтганда, Жефф Хардевельд ва Шона Шукрула ўтган йилнинг август ойида бўлиб ўтган ўйинда тўқнашишган. Нидерландия Эредивизиони доирасидаги «Эммен» - «Эйндховен» учрашувининг 90}1-дақиқасида бош ҳакам Жеффга тўғридан-тўғри қизил карточка кўрсатади, бироқ у маълум вақт майдондан чиқиб кетишни пайсалга солади. Натижада захира рефериси Шона футболчи олдига югуриб бориб, ундан тезроқ кийиниш хонасига чиқиб кетишини сўрайди. Ўзига хос танишув... «Эммен» якунда ўша учрашувни минимал ҳисобда бой беради. Шунга қарамай, Жефф хафа эмасди. Ахир у маҳбубасини учратганди.


ЗУЛФИЯХОНИМ ҚИЗЛАРИ НАМАНГАНДА БАҲСЛАШДИ\nНаманганда Зулфия номидаги Давлат мукофотига номзодлар кўрик-танловининг вилоят босқичи бўлиб ўтди.\nНаманган санъат коллежида ташкил этилган мазкур танловда шаҳар ва туман босқичларида ғолибликка эришган 82 нафар қизларнинг адабиёт, санъат, фан, таълим ва маданият йўналишлари бўйича бор билим ва маҳоратлари синовдан ўтди.\nТадбирда иштирок этганлар ҳукуматимиз томонидан хотин-қизлар маънавий савиясини юксалтириш, жамиятдаги фаоллигини ошириш, уларни ҳар томонлама қўллаб-қувватлаш мақсадида олиб борилаётган саъй-ҳаракатлар ҳақида тўхталиб, иқтидорли, изланувчан қизлар ҳамиша хотин-қизлар қўмиталарининг эътибор марказида эканликларини таъкидлаб, иштирокчиларга омад тилади.\nШуни алоҳида таъкидлаш жоизки, йил сайин мазкур танлов иштирокчиларига кучлироқ талаб қўйилмоқда. Номзодлар ҳам буни қалбан ҳис этмоқдалар. Комиссияга тақдим этилган асарлар, илмий ва ижодий изланишлар намуналари, тайёрланган қўшиқ, куй ва рақслар қизларнинг ноёб қобилиятларидан далолат беради.\nНомзодларнинг иқтидори кўп қиррали эканлиги ва улар орасида нуфузли кўрик-танловлар ғолибларининг кўплиги боис танлов жиддий рақобат остида ўтди ва чинакам ижод баҳсига айланди.\nИштирокчиларнинг чиқишлари ҳакамлар ҳайъати томонидан муносиб баҳоланди ва ғолиблар танловнинг мамлакат босқичига йўлланма олди.


Қудратли давлатлар Эронни музокараларга чорламоқда\n18 май 2022, Тошкент вақти: 17:21\nАҚШ ва унинг ҳамкорлари яқин келажакда Теҳрон ядровий дастури масаласида Эрон ҳукумати билан кўп томонлама музокаралар бошлашга умид билдирмоқда.\nАҚШ Давлат департаменти матбуот вакили Филип Кровлининг айтишича, ядровий дастур борасида қудратли давлатларга тақдим қилинган Эрон таклифлари кўпгина саволларга жавоб бермаганига қарамай, ушбу масалада музокаралар бошлаш учун имконият яратилган.\nКровли, агар Эрон ядровий дастур масаласида жиддий музокаралар бошлашдан бош тортса, АҚШ ва унинг ҳамкорлари, яъни БМТ Хавфсизлик кенгашининг доимий беш аъзоси ва Германия вакиллари Теҳрон ҳаракатларидан керакли хулоса чиқариб олишларини маълум қилди:\n- Биз Эрон расмийлари билан учрашиш иштиёқидамиз ва бунга умид қилмоқдамиз. Ядровий дастур масаласига жиддий ёндошишни истаймиз. 5+1 доирасида Эрон таклифларини синчковлик билан ўрганишни хоҳлаймиз. Бироқ, агар Эрон музокаралар бошлаш таклифига жиддий ёндошмаса, АҚШ, халқаро ҳамжамият ва Хавфсизлик кенгаши бундан ўзига хулоса чиқариб олади, деди АҚШ Давлат департаменти матбуот вакили.


Эндиликда ипотека кредитини кечиктириб тўлаш тизими жорий этилади | Qalampir.uz\nЭндиликда ипотека кредитини кечиктириб тўлаш тизими жорий этилади\nЖамият\t12 Февраль 12:57 5717\nЎзбекистонда “ипотека кредити бўйича каникул” мажбурий тартибда банк тизимига жорий этилади. Бу ҳақда “Илм, маърифат ва рақамли иқтисодиётни ривожлантириш йили”да амалга оширишга оид давлат дастури тўғрисида”ги Ўзбекистон Республикаси Президенти Фармони лойиҳаси ва 2020 йил Давлат дастури лойиҳасида қайд этилган.\n• ижтимоий нафақа тўлашнинг мукаммал тизимини жорий этиш, жумладан, кам таъминланган оилаларга кўмак кўрсатиш қамровини кенгайтириш;\n• бюджет маблағлари мақсадли сарфланишини таъминлаш;\n• нафақа тайинлашдаги мезонларни қайта кўриб чиқиш ва уни белгилашда очиқ ва адолатли тизимни яратиш;\n• ижтимоий нафақа бўйича битта идорага мурожаат қилинганидан кейин, ўша идоранинг ўзи бир кунда ҳамма ҳужжатларни тайёрлайдиган тизимни яратиш;\n• ўзгалар парваришига муҳтож якка-ёлғиз кексалар ва ногиронлиги бўлган шахсларга “Мурувват” ва “Саховат” уйларида стационар шароитда тиббий-ижтимоий хизматлар кўрсатиш тизимини тубдан такомиллаштириш;\n• ажратилаётган ижтимоий тўловлар миқдорини қайта кўриб чиқиш;\n• фуқароларга давлат томонидан кўрсатилаётган, вазирлик, идоралар орасида бўлиниб кетган ижтимоий таъминот ва ижтимоий хизматларни бир-бирига мувофиқлаштириш;\nкредит Давлат дастури\n05 Август 11:03 45952\n04 Август 20:35 33307\n04 Август 14:05 31710\n05 Август 12:52 29498


Шавкат Мирзиёев: «Ўзини ҳурмат қилган инсон адабиётни Абдулла Қодирийни бир эмас, бир неча марта ўқиган бўлади» — Ishonch Gazetasi\nШавкат Мирзиёев: «Ўзини ҳурмат қилган инсон адабиётни Абдулла Қодирийни бир эмас, бир неча марта ўқиган бўлади»\nЎзбекистон Президенти Шавкат Мирзиёев кеча, 26 декабрь куни Абдулла Қодирий номидаги ижод мактаби ва музейни бориб кўрди.\n«Битта нарсани ҳаммамиз билишимиз керак. Адабиётсиз иқтисодиёт ҳам, маънавият ҳам бўлмайди. Ўзини ҳурмат қилган инсон Абдулла Қодирийнинг «Ўткан кунлар»и бир эмас, бир неча марта ўқиган бўлади. Нимага десангиз, уни ўқиган одам ҳеч қачон оилага хиёнат қилмайди, керак бўлса ватанга хиёнат қилмайди.\nЖадид боболаримиз Фитрат, Чўлпон, Абдулла Қодирий, Беҳбудий, Мунавварқори… Улар иморат қурмаган, ўзига бойлик изламаган. Биттаю битта хазина — не машаққат билан топган пулларига кутубхона қурганлар. Шу «Турон кутубхонасини ҳам ўзларининг маблағларига қуриб, мана шу элимизга, керак бўлса, ўзлигимизга намоён қилиб, тирик ҳайкал қилиб кетган десак тўғри бўлади.\nБу кутубхона намуна бўлиши керак. Бу кутубхонада маърифат нури бизга ҳар томонлама янги-янги зафарлар, натижаларга мададкор бўлиши керак. Бу кутубхонанинг нури ҳаммамизга куч қувват бериб туриши керак.\n37-йил нима учун жадидларга ҳужум бўлган? Агар улар ҳаёт бўлиб, қатағон бўлмаганда эди, ҳозир Ўзбекистоннинг ривожланиши мутлақо бошқа йўлда бўларди. Мен бунга ишонаман, бунинг тагида ҳамма асослар бор.\nАгар зиёлиларимиз, ёзувчиларимиз, адабиётшуносларимиз қалами билан ҳозирги адолатни қўрқмасдан ёзса, Абдулла Қодирийларни, Чўлпонларни, Фитратларни руҳи шод бўлади.\nВақтлар ўтади. Худо хоҳласа 10-12 йилдан кейин биз ният қилган, бутун дунё билан кураша оладиган ёшлар пайдо бўлади. Менга бунга ишонаман».\nТўрт фарзанди коронавирусдан тузалган она ҳикояси: Юрагимдан ўтгани ёлғиз АЛЛОҲГА…\nАдашганни афв этиш адолатдандир


Иштихон ҳокимлиги матбуот хизматининг ходими журналистга тегишли камеранинг хотира картасини оғзига солиб чайнаб ташлади | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nИштихон ҳокимлиги матбуот хизматининг хо...\nТезда вазиятга ИИБ ходимлари аралашиб, Илҳом Бобоевнинг бизга қаршилигини тўхтатди, аммо барибир хотира картасиз қолдик», - дейди мухбир.\n«Бозордаги ҳолатни ўрганиш учун кечаси соат 01:00да боргандик. Тушга яқин энди одамларни тинчлантирай деганимизда ҳаммаси қайтадан бошланди. Фуқаролардан интервью олишлари жараёнида яна одам йиғилиб кетди. Одамлар жазавада эканини бир неча бор тушунтирдим, одамлар, аёллар яна уришиб кетишди. Хуллас, тушунмовчилик бўлди», - дейди ҳокимлик ахборот хизматининг раҳбари.


Тошкент шаҳар ЙҲХБ\nТошкентда 9 кунда 19 мингга яқин қарздор аниқланди\nМажбурий ижро бюросининг Тошкент шаҳар бошқармаси Тошкент шаҳар ИИББ ЙҲХБ билан ҳамкорликда МИБ иш юритувидаги ижро ҳужжатлари қарздорликлари ундируви бўйича қўшма рейд-тадбир ўтказди.\nТошкентда бир ҳафтада 3 мингдан зиёд қўпол қоидабузарликлар содир этилди\nТошкент шаҳар Ички ишлар бош бошқармаси Йўл ҳаракати хавфсизлиги бошқармасининг хабарига кўра, ўтган ҳафта давомида шаҳар кўчаларида жами 17905 та маъмурий баённома расмийлаштирилган.\nТошкентда бир кунда 2 мингдан зиёд қоидабузарлик содир этилди\nТошкент шаҳар Ички ишлар бош бошқармаси Йўл ҳаракати хавфсизлиги бошқармаси 2019 йил 4 февраль куни жами 2349 та маъмурий баённомалар расмийлаштирилганини маълум қилди.\nТошкент шаҳар ЙҲХБ бошлиғи ишдан олинди\n(ЙҲХБ) бошлиғи, полковник Барат Маменов ишдан кетди. Шунингдек, Тошкент шаҳар ЙҲХБ бошлиғи ўринбосари лавозимида ишлаб келган Маъруф Ҳамроев ... Тошкент шаҳар Қўриқлаш бош бошқармаси бошлиғи Бекмурод Абдуллаев Тошкент шаҳар ЙҲХБ бошлиғи этиб тайинланиши мумкин. Ушбу маълумотлар Тошкент ...\nЧилонзорда ҳайдовчи икки бола етаклаб кетаётган аёлни уриб юборди\n«Матиз» русумли автомашинани бошқараётган ҳайдовчи икки болани етаклаб кетаётган аёлни уриб юборган. Уч йўловчи ҳам тан жароҳати билан тез ёрдамга юборилган.\nТошкентда ярим кечаси пойга уюштирганлар ушланди\nшаҳар ИИББ ЙҲХБ шахсий таркиби томонидан тадбир ўтказилди. Бу ҳақда Тошкент шаҳар ЙҲХБ хабар берди. Тошкент шаҳри ҳудудида йўл ҳаракати қоидаларига ...\nТошкентда тирбандлик кўп кузатиладиган яна бир чорраҳа очиб юборилади\nбир неча тадбирларни амалга ошириш режалаштирилган, дейилади Тошкент шаҳар ЙҲХБ хабарида. Жумладан, Тошкент ҳалқа автомобиль йўлининг ...\nИжтимоий тармоқда тарқалган видеодан сўнг ҳайдовчи жазоланди\nучун мўлжалланган томонига чиқиб ҳаракатлангани аниқланди. Бу ҳақда Тошкент шаҳар ЙҲХБ хабар берди. «Спарк» ҳайдовчисига нисбатан Ўзбекистон ...\nҲайдовчилик гувоҳномасини алмаштириш тартиби билан танишинг\nгувоҳномаси ва унинг огоҳлантириш талони талаб этилади. Бу ҳақда Тошкент шаҳар ЙҲХБ хабар берди. Ҳайдовчилар мазкур ҳужжатларни белгиланган ...\nТошкент шаҳар ЙҲХБ «Facebook»даги гуруҳга мурожаат қилди\n«Facebook» ижтимоий тармоғи фойдаланувчиси Э.П. «Тошкент шаҳар ИИББ раҳбариятининг топшириғига биноан ЙПХ инспекторларига дарахт ва бошқа тўсиқлар ортида туриб, яширинча хизмат олиб бориш тақиқланди, амалда-чи?», деган савол билан мурожаат қилиб, иловага фотосурат жойлаштирган.\n#Сенат - 88


Москва Тошкентга жавоб ҳозирламоқда\n29 май 2022, Тошкент вақти: 09:55\nТаҳлилчилар фикрича¸ Кремл¸ хусусан Бош вазир Путин Тошкент ташқи сиëсати рулининг яна Ғарб томон бурилаëтганига жавоб чоралари изламоқда.\nРоссия автомобилсозлик ширкатларининг Бош вазир Путинга ўзбек машиналари импортини чеклашни сўраб ëзган баëнотини шарҳлаëтган таҳлилчилар¸ Кремл Каримов билан муносабатларда яна бир топишмоққа дучор келганини айтишмоқда.\n“Ўзбекистонда Россия автомобил заводларини тақдим этадиган фирмаларга валюта конвертацияси бутунлай тўхтатилди, хорижда ишлаб чиқарилган автомобилларни харид қилиш учун бериладиган кредитлар ман қилинди, импорт автомобиллари қўшимча йўл солиғига тортилмоқда”, дейилади “АвтоВАЗ” президенти Игор Комаров, “Газ” ширкати бошқарув ҳайъати раиси Сергей Занозин ва “Соллерс” ширкати бош директори Вадим Швецовларнинг Путинга юборгани айтилаётган мактубда.\nЎз ихтиёрида бу мактубнинг бир нусхаси борлигини маълум қилган Интерфакс агентлигига кўра, Россия автомобилсозлари Ўзбекистондан импорт қилинадиган машиналарга ҳам шундай чекловлар жорий қилинишини сўраган.\n"Ўзавтосаноат" давлат ширкати вакили Илмира Шихватулина мактуб ҳақидаги хабарларни эшитгани, бироқ ҳозирча ўзбек машиналари экспортига ўзгартишлар киритиш режаланмаётганини айтади.\nИлмира Шихватулина: Экспорт ҳаммаси план бўйича кетаяпти. Ҳеч қанақа ўзгариш йўқ. Ҳаммаси режа бўйича.\nОзодлик: Агар Россияда Ўзбекистон машиналарига чекловлар қўйиладиган бўлса¸ бу "Ўзавтосаноат"ни қийин аҳволга соладими ëки унақа жуда хавотирланадиган нимаси йўқми?\nИлмира Шихватулина: Йўқ¸ қийналмайди. Бизлар 10 та мамлакатга экспорт қилаяпмиз.\nОзодлик: Қайси мамлакатларга?\nИлмира Шихватулина: Энди ҳамма мамлакатлар эсимда йўқ. Озарбайжон¸ Туркманистон¸ Тожикистон¸ Қозоғистон¸ Украина¸ Грузия. Мана шу мамлакатларга экспорт қилинаяпти.\nОзодлик: Асосий қисми барибир Россияга экспорт қилинса керак, тўғрими?\n- Албатта¸ биринчи ўринда Россия. Ҳеч қанақа ўзгариш йўқ¸ дейди Илмира Шихватулина.\n“GM-Ўзбекистон” ширкати жорий йилда ишлаб чиқаришни 4 фоизга оширди ва шунга кўра, экспорт ҳажми ҳам ошади, дея қўшимча қилди "Ўзавтосаноат" вакили.\nАйни пайтда, Владимир Путинга мурожаат қилган ширкатлар Интерфакс агентлиги тарқатган хабарни изоҳламаяпти.\n“АвтоВАЗ” машиналарини Ўзбекистонга экспорт қилиш билан шуғулланадиган “Соллерс” ширкати вакилидан мана бу жавобни олдик.\n- Афсуски, биз бу масалани изоҳлай олмаймиз. Чунки мактубни биз тайёрламадик ва унинг ташаббускори ҳам эмасмиз. Бош директоримиз бу мактубни автомобилсозларнинг учрашуви пайтида кимнингдир илтимосига кўра имзолаган. Мен шахсан бу мактубни кўрганим йўқ, у ҳақда оммавий ахборот воситаларидан хабар топдим, холос. Бу масала хусусида мактубнинг ташаббускори бўлган АвтоВАЗга мурожаат қилишингизни маслаҳат берган бўлардим. Чунки, билишимча¸ мактуб матнини улар тайёрлашган, деди “Соллерс” шрикати мутасаддиси.\nБироқ АвтоВАЗ матбуот хизмати ходими Александр Шмигов ҳам саволларимизни жавобсиз қолдирди.\n- Бу масала хусусида изоҳ бермаймиз, деди АвтоВАЗ вакили.\nРоссиядаги йирик автомобил ширкатларига нисбат берилаётган мактуб изоҳсиз қолдирлаётгани, кузатувчи ва мутахассисларда унинг ортидаги сабабларга оид турли эҳтимолларни туғдирмоқда.\nРоссиядаги The New Times журналининг иқтисодиёт масалалари бўйича муҳаррири Дмитрий Докучаев фикрича, мактуб ортида бугун бошидан қийин кунларни кечираётган Россия автосаноати ички бозорда оммабоп хориж машиналари рақобатидан қутулиш нияти ётган бўлиши мумкин.\n- Маълумки, Россия раҳбарияти мамлакат автосаноати, хусусан, йирик автоширкатларни қўллаб-қувватлаш сиёсатини олиб бормоқда. Бу ширкатлар бугун қийин аҳволда қолганига қарамасдан уларни банкрот, деб эълон қилиш каби чоралар кун тартибида йўқ. Ана шу маънода, Россия автомобилсозлари учун ички бозорни ҳимоя қилишга оид турли чораларнинг кўрилишига эришишнинг қулай фурсати яралмоқда. Шунинг учун бундай мактубнинг пайдо бўлганидан ҳайрон қолганим йўқ. Ҳозир вазият шундайки, масалан айтайлик, ўша Лада автомобиллари билан нархи бир хил, лекин улардан кўра яхшироқ сотилаётган машиналар, хусусан, ўзбек машиналари учун ички бозорда муайян чекловларни яратиб, улар рақобатидан қутулишнинг қулай имконияти пайдо бўлмоқда, дейди иқтисодий шарҳловчи.\nДарҳақиқат, Дмитирий Докучаев айтганидек, бугун “GM-Ўзбекистон” ширкати ишлаб чиқараётган Daewoo Nexia ва Daewoo Matiz машиналарининг Россияда бозори чаққон.\nРоссиядаги “Европа бизнеси уюшмаси” маълумотларига кўра, жорий йилнинг 10 ойи ичида у ерда 43 мингдан ортиқ ўзбек машиналари сотилган.\nБаъзи минтақаларда UZ-DAEWOO маркасидаги автмобиллар сотилиш бўйича биринчи ўринда туради.\nАйни пайтда, Ўзбекистонда Россия автмобиллари бозори кейинги пайтларда унчалик юришмаяпти. Ўзбекистонда “АвтоВАЗ” машинларини сотиш билан шуғулланадиган Восток-Лада фирмаси ходими гапиради.\n- Бизда Россия машиналари учун ҳеч қандай чекловлар йўқ. Одамлар уларни олмай қўйди холос. Чунки харидор яхшироқ машина минсам, дейди. Ҳозир Россия машиналарини ҳатто кредитга ҳам беряпти, лекин ўзбек машиналарининг сифати Россияникидан кўра анча яхшироқ бўлгани боис одамлар кўпроқ ўзимизнинг машиналарни хуш кўрадиган бўлиб қолди. Россиядан келадиган машиналарда қусури кўп. Эҳтиёт қисмлари ҳам кўпинча тўғри келмайди. Бундан ташқари, Россия машиналарига бериладиган кафолат хизмати яхши йўлга қўйилмаган, дер экан Восток-Лада фирмаси вакили ҳам Россия автомобилсозлари ички бозорни ўзбек машиналари рақобатидан тозаламоқчи кўринади, деб қўшимча қилади.\nРоссия авто-гигантларининг Владимир Путинга мактуби Ўзбекистоннинг ўз ташқи сиёсатини кескин бураётгани пайтига тўғри келаётгани баъзи таҳлилчиларда бу ташаббус Кремлнинг Грузия билан “Боржоми ва вино” можароси ёки Буларус билан “сут уруши” каби ходисага айланиши эҳтимоли борлиги ҳақидаги фикрларни туғдирмоқда.\nАркадий Дубнов Россиядаги “Время Новостей” газетасининг халқаро шарҳловчиси.\n- Менимча, бу икки давлат ўртасида чиқадиган бемаъни савдо урушига бир мисол бўла олади. Бошқа давлатлар ўртасидаги савдо ва иқтисодий алоқларда ҳам бунга ўхшаш можаролар рўй бериб туради. Россия автомобилсозларининг Владимир Путинга мактуб йўллаш ташаббуси уларга марказдан, яъни Москвадан туширилган бўлиши ҳам мумкин. Албатта, бунинг аниқ далилларини топа олмаймиз. Лекин ширкатларнинг ўзлари мактуб ҳақидаги хабарни изоҳламаётгани бу эҳтимолларга асос бўла олади.\nБундан ташқари, мактубнинг бугун Ўзбекистонда бу мамлакатнинг Россия билан иқтисодий алоқаларидан йироқ бўлган ходисалар рўй бераётган пайтда пайдо бўлгани ҳам қизиқ. Мен Тошкентдаги Туркистон ҳарбий округи биноси олдида совет аскари ҳайкалининг олиб ташлангани ва собиқ православ черковининг бузиб ташланганини назарда тутяпман. Ўзбекистон ҳукумати томонидан ҳеч бир изоҳсиз қилинаётган бу ишлар Россия ҳукумати томонидан оғриқли қабул қилинаётгани шубҳасиз, албатта.\nБу ҳодисалар Ўзбекистоннинг яна бир бор ўз ташқи сиёсатини бошқа томон бураётгани ва Россиядан узоқлашиш ниятида эканини очиқ намойиш қилаётганини кўрсатади. Ўз навбатида Кремл ҳам бунга жавобан қандайдир чоралар, жумладан иқтисодий ва сиёсий чоралар кўриши мумкинлигини башорат қилиш мумкин. Ҳар қалай, Тошкентдаги совет аскари ҳайкалининг олиб ташланиши Эстониядаги воқеадан фарқ қилмаслиги эътиборга олинса, Россия Ташқи ишлар вазирлиги яқин кунларда бунга оид ўз муносабатини билдиришини кутиш мумкин, дейди Россиядаги “Время Новостей” газетасининг халқаро шарҳловчиси Аркадий Дубнов.


Ёш олимлар Тошкентда уй ололмаётгани туфайли Сенат ҳокимиятга сўров юборди – Газета.uz\n40 нафардан ортиқ Фанлар Академиясининг ёш олимлари кўп қаватли уйлар учун биринчи тўловни 2019 йил ноябрда тўлаб беришган. Сергели туманидан ажратилиши керак бўлган уйлар юзасидан, Сенат қўмитаси Тошкент шаҳар ҳокимига сенатор сўрови юборди.\n4 июн 2020, 13:53 Сиёсат Жамият\nОлий Мажлис Сенатининг Ёшлар, маданият ва спорт масалалари қўмитаси Ўзбекистон Фанлар Академиясининг 42 нафар ёш олимига уй берилмаётгани масаласи юзасидан сенатор сўрови юборди. Бу ҳақда Парламент юқори палатасининг ахборот хизмати хабар берди.\nҚайд этилишича, 2019 йили президентнинг фармонига асосан Фанлар Академиясининг 42 нафар ёш олими учун пойтахтдаги Сергели туманидан кўп қаватли уй-жой тақдим қилиниши керак бўлган. Банк ходимлари, Академия раҳбарлари уй-жойга муҳтож илмий ходимлар комиссия орқали аниқланиб, 42 та икки ва уч хонали 7 каватли уй ажратилган. Уйларга даъвогар олимлар томонидан 2019 йил ноябрь ойигача 1 млрд 350 млн сўмдан ортиқ пул маблағлари тўлаб берилган. Бироқ ушбу уйлар 2020 йил январь ойида қуриб битказилган бўлса-да, улар ёш олимларга берилмаган.\nМазкур масала Олий Мажлис Сенати Ёшлар, маданият ва спорт масалалари қўмитаси томонидан назоратга олиниб, ёш олимлар дуч келаётган муаммолар юзасидан изоҳ сўраб Тошкент шаҳар ҳокими Жаҳонгир Ортиқхўжаевга сенатор сўрови юборилди.\nАввалроқ Troll.uz каналида жойлаштирилган бир гуруҳ ёш олимларнинг Ўзбекистон президенти Шавкат Мирзиёевга қилган мурожаатлари ижтимоий тармоқларда кўплаб муҳокамаларга сабаб бўлганди. Мурожаатда 42 нафар ёш олим томонидан уларга ажратилган уйлар учун бошланғич тўлови тўланган бўлиб, бироқ шу кунгача улар мазкур уйни расмийлашитиршда ва уларга кўчиб ўтиш бўйича ижобий ечим топилмаганини таъкидлашган.\n«Ушбу уй масаласида бизни ўйлантираётган муаммо 2020 йил 1-июлдан уй таннархи кўтарилиши ҳамда унга 15% қўшимча қиймат солиғи қўшиб ҳисобланишидир. Бунинг устига, ипотека кредити учун имтиёзлар хам ўзгаради. Банк вакиллари бу ҳақда бизни огоҳлантиришди. Бунда уйга эҳтиёжманд ҳар бир илмий ходим яна қўшимча маблағ тўлаши керак бўлади, афсуски, бизнинг бунга қурбимиз етмайди. Шундоқ ҳам ўтган 2019 йил охиригача кўчиб чиқиш умидида бошланғич тўлов учун қарз кўтарган ҳамкасбларимиз талайгина», — дейилади ёш олимларнинг мурожаатида.\nШунингдек, мурожаатда бугунги кунгача ушбу ёш олимларнинг бир қисми оғир ва қийин аҳволда оилалари билан ётоқхоналарда, бир қисми эса ойига 2−3 млн сўм атрофида пул тўлаб ижарада турганлиги маълум қилинади.


Нурсултон Назарбоевга яна бир фахрий унвон берилиши мумкин\nЖаҳон 23:35 / 18.04.2019 11973\nҚозоғистоннинг собиқ президенти, миллат етакчиси ва республика хавфсизлик кенгашининг умрбод раиси Нурсултон Назарбоев яна бир унвон олиши мумкин. 29 май куни Евросиё иқтисодий иттифоқининг (ЕОИИ) 5 йиллигига бағишланган саммитида Назарбоев халқаро ташкилотнинг фахрий раиси этиб тайинланиши мумкин. Бундай қарор ЕОИИни ташкил этиш ғояси айнан Назарбоевга тегишли экани билан боғлиқ ҳолда муҳокама қилинмоқда.\n29 май куни Нур-Султонда Евросиё олий иқтисодий кенгашининг ЕОИИга аъзо давлатлар – Россия, Беларус, Қозоғистон, Қирғизистон ва Арманистон етакчилари иштирокидаги йиғилиши бўлиб ўтади. Шу куни давлатлар раҳбарлари иттифоқ ташкил этилганининг 5 йиллигини нишонлашади ва шу вақт ичида эришилган натижаларни муҳокама қилишади. Маълум қилинишича, ушбу тадбирнинг диққат марказида иттифоқнинг фахрий раиси деб эълон қилиниши кутилаётган Нурсултон Назарбоев бўлади.\nАйни вақтда иттифоқда бундай лавозим йўқ, шу сабабли Назарбоевнинг бўлғуси ваколатлари ҳали белгиланмаган. Шуниси маълумки, у ЕОИИни ташқи дунёда тақдим қилиши мумкин.\nЕОИИ тузилмаларида Назарбоевнинг фахрий раис этиб тайинланиши мумкинлигини “у Евросиё интеграцияси учун кўп иш қилгани ва яна кўп ишлар қилиши мумкинлиги”, унинг тажрибаси ва нуфузи ЕОИИнинг халқаро майдондаги мавқеини оширишда асқотиши билан тушунтирилган.\nНазарбоев ЕОИИни ташкил этиш ғоясини биринчи марта 1994 йилда Москва давлат университетидаги нутқида билдириб ўтган.


ИИБ ижтимоий тармоқларда тарқалган икки қизнинг ушланиши билан боғлиқ видео юзасидан расмий изоҳ берди\n05.08.2020 | 01:09\nИжтимоий тармоқларда тарқалган икки нафар қизнинг ушланиши билан боғлиқ видеотасвир юзасидан расмий маълумот берилди. Бу ҳақида Ички ишлар бош бошқармаси хабар берди.\nМаълумотларга кўра, ППХ бригадаси 3 батальон 5 отряд ходимлари сафдорлар Б.Мирзахакимов ва А.Худойбердиевлар 3 август куни соат 12:30 ларда Юнусобод тумани Абдулла Қодирий ва Шароф Рашидов кўчаларининг кесишмасида хизмат олиб бораётган вақтида чорраҳада икки нафар қиз тиланчилик қилаётганлигини аниқлаган. Ушбу қизлар ўзининг хатти-ҳаракатлари билан йўлнинг серқатнов қисмида тирбандлик ҳолатини юзага келтириб, транспорт воситалари ҳайдовчиларига халақит берган.\nҚизлар ўрнатилган қонун қоидаларни бузаётганлиги тушунтирилиб, уларга яқин орадаги Юнусобод тумани ИИБга бориши сўралган. Бироқ 18 ёшли С.Э. ва 19 ёшли Ш.А. ходимларга фаол қаршилик кўрсатган. Уларни ҳақорат қилган ва атрофдаги одамларнинг диққатини тортиш мақсадида шовқин кўтарган. Ходимлар қўшимча кучларни чақириб, ушбу қизларни ИИБга олиб келган.\nПрофилактика инспектори ушбу фуқаролар билан профилактик тушунтириш ишларини олиб бориб, тиланчилик қилганлик учун жавобгарлик белгиланганлигини маълум қилган. Улар томонидан бу ҳолат биринчи маротаба содир этилаётганлиги сабабли қизларга огоҳлантириш берилган.\nАввалроқ Aндижонда синфдошлар билан «ўтиришда» маст бўлган фуқаро танишини тепиб ўлдириб қўйгани ҳақида хабар берилганди. Шунингдек, Тошкент шаҳар ИИББ Чилонзорда 10 дан ортиқ ёшлар қатнашган жанжал юзасидан изоҳ берганди.


Шавкат Мирзиёев янги қонунни имзолади — Sof.uz\n6.06 08:14 1229 Ўзбекистон\nШавкат Мирзиёев томонидан «Ўзбекистон Республикасида чет эл фуқароларининг ва фуқаролиги бўлмаган шахсларнинг ҳуқуқий ҳолати тўғрисида»ги қонун имзоланди.\nҚонунга кўра, икки ёки ундан ортиқ давлат фуқаролигига эга чет эл фуқаролари қайси давлат фуқаролигига мансублиги тўғрисидаги ҳужжатлар бўйича Ўзбекистонга кирган бўлса, Ўзбекистонда ўша давлатнинг фуқаролари ҳисобланади.\nянги туғилган бир ёшгача бўлган болаларга – 2 йилга;\nбир ёшдан 16 ёшгача бўлган шахсларга – 5 йилга;\n16 ёшдан 60 ёшгача бўлган шахсларга – 5 йилга;\n60 ёшдан ошган шахсларга – 10 йилга.\n11.06 08:27 2697\n11.06 22:57 1794\n12.06 10:48 852\n12:38 38 Ўзбекистон\nБугун, 10:13 66 Тиббиёт\nБугун, 10:07 49 Жаҳон\nБугун, 10:00 89 Жаҳон\nБугун, 08:42 577 Жаҳон


Бош прокуратура: Бузилган мулкларнинг 55 фоизига компенсация тўланмаган\nБош прокуратура: Бузилган мулкларнинг 55 фоизига...\n13.02.2021 18:58 0 1194\nПрокуратура органлари томонидан давлат ва жамоат эҳтиёжлари учун ер участкалари олиб қўйилиши муносабати билан бузилган мулклар бўйича етказилган зарарларнинг қопланиши таҳлил этилди.\n2020 йилнинг 1 январь ҳолатига бузилган мулклар бўйича компенсация тўловларидан қарийб 443 млрд. сўм қарздорлик мавжуд бўлган, бироқ ўтган йилда бу қарздорликнинг атиги 202 млрд. сўми ёки 45 фоизи мулк эгаларига қоплаб берилган, холос.\nБу ҳақда АОКАда ўтказилган брифингда Бош прокуратура бошқарма прокурори Абдураҳим Муҳиддинов маълум қилди.\nМаълум қилинишича, тўланган қарздорликнинг 151,5 млрд. сўми нақд пул, 10,7 млрд. сўми ер бериш, 39,2 млрд. сўми мулк бериш ҳисобига тўғри келган.\nАввалроқ «снос»лар бўйича энг кўп ноқонуний қарор чиқарган ва компенсация мажбуриятларини бажармаган ҳудудлар маълум қилинганди.


Балиқшунос нималарни билиши керак!!! | AGRO-OLAM.UZ\nБош саҳифа Балиқчилик Балиқшунос нималарни билиши керак!!!\nОзиқланиш хусусиятларига кўра барча мавжудодлар (шу жумладан ҳовуздагилари ҳам) автотроф ва гетеротрофларга ажратилади.\nАвтотрофлар қуёш энергиясидан фойдаланиб, минерал бирикмалардан ўз танасида органик моддаларни хосил қилади; улар яна продуцентлар деб хам аталади. Асосан бу ўсимликлардир.\nГетеротроф организмлар тирик организм ёки уларнинг қолдиқлари билан, тирик ва чирий бошлаган махсулотлар билан озиқланади; улар яна консументлар деб аталади. Гетеротрофлар жумласига барча ҳайвонлар, замбуруғлар ва бактериялар киради. Консументлар ўз навбвтида:\nбиринчи босқич консументларига – ўсимликқўр организмларга;\nиккинчи босқич консументларига – этқўр жониворларга;\nсапрофитларга – асосан мураккаб органик моддаларни оддий моддаларга парчалайдиган микроорганизмларга бўлинади.\nШундай қилиб, ҳовуздаги продуцентлар (ўсимликлар), қуёш қувватидан фойдаланиб, минерал бирикмалардан органик моддани хосил қилади, уни консументлар истеъмол қилиб, ўсимлик органик моддаини ўз танасига айлантиради, сапрофитлар эса барча мавжудодлар қолдиқлари ва мақсулотларини янгитдан оддий минерал бирикмалар – биогенларгача парчалаб, утилизация қилади.\nҲовузнинг озуқа захираларини ўсимликлар, бактериялар, сув жониворлари, эриган органик моддалар, детрит (сув қатлами хамда сув тубидаги чўкма қатламлари таркибидаги майда минерал парчалар билан аралашган бактериялар билан тўйинган мавжудод қолдиқларидан иборат қатлам, майда умуртқасизлар хамда балиқ личинкаларининг озиқланиши учун ахамиятлидир), аллоқтон материали (ҳовузга қуруқликдан келтириладиган моддалар: сувга тушган ўсимликлар, жониворла ва қ.к.).\nБалиқлар ҳовузнинг табиий озуқа базаси – балиқлар томонидан истеъмол қилиниши мумкин бўлган қисми хисобига ўстирилади.\nҲовуздаги юқори сув ўсимликлари, шунингдек, балиқшунос мутаҳассис томонидан ҳовузга киритилган ўсимликлар Оқ амур балиғи учун мухим озуқа хисобланади. Айниқса Улуғнор туманида жойлашган балиқчилик хўжаликлари томонидан оқ амур балиқларини ўстириш яхши натижа беради.\nСув қатламида эркин сузиб юрадиган майда ўсимлик организмлари – микроскопик яшил сув ўтлари, фитопланктонни ташкил этади. Бу оқ дўнгпешона балиғи, хамда зоопланктон организмлари (сув қатламида яшаб балиқлар озуқаси бўладиган тирик мавжудодлар) учун озуқадир.\nБактериялар ва микроскопик сув ўтлари билан озиқланиб секин харакатланвчан ва ўлчамлари кичик бўлган коловраткалар зоопланктон – сув қатламида эркин сузиб юрадиган тирик мавжудодларнинг мухим гурухи хисобланади. Коловраткалар личинкаларни ўстириш даврида айниқса катта ахамиятга эгадир.\nЗоопланктоннинг мухим гурухларига, шунингдек, бир хужайрали қисқчбақасимонлар хам мансубдир. Улар бир ёзги балиқчаларни ўстиришда, товар балиғини етиштиришда ва, айниқса, бир яшар балиқларни баҳорги озиқланишида ўта мухим ахамият касб этади. Зоопланктоннинг истеъмолчиси чипор дўнгпешона балиғидир.\nЗоопланктон мавжудодлари орасида йиртқич циклоплар бор. Уларнинг ёшлари (В) балиқлар томонидан яқши истеъмол қилинади. Бироқ етук циклоплар (А) – балиқ личинкалари ва ёш балиқчалар учун ўта ҳавфли кушандадир.\nСувнинг тубидаги чўкма қатламда яшайдиган бентос организмларига мансуб турли хашаротларнинг (чивин, қирономидларнинг) личинка ва ғумбаглари қимматли озуқа хисобланади. Карп хар нарсани еяверадиган балиқ бўлсада, аммо бентосни айниқса хуш кўради Ҳовузларнинг сув ўсимликлари зич жойларида қўнғизлар, ниначилар\nва шунга ўхшаш хашаротларнинг катта балиқлар учун озуқа сифатида қизмат\nқилиши мумкин бўлган, аммо майда балиқчалар учун кушанда личинкалари\nЕтиштирилаётган балиқларнинг увилдириғи, майда балиқчалари, хатто йирик балиқлар учун айрим ҳавфли кушанда балиқлар, сувда ва қуруқликда яшовчи ҳайвонлар, қушлар ва бошқа жониворлар мавжуддир.


Имом Ғазолийдан долзарб эслатма: ношукрлик сабаблари\nАллоҳнинг неъматларига шукр қилмасдан юраверишнинг сабаби иккита нарса:\n1- Жаҳл – билмаслик;\nтаниса ҳам нима учун берилганини англамаслик.\n2- Ғафлат (билиб туриб бепарво, беписанд ҳолда нафс истакларига ва шайтонларга мағлуб бўлиб юравериш) ;\nНеъматга шукр қилиш учун аввал уни таниш даркор (ана шу нарса Аллоҳнинг неъмати эканини билиш керак).\nНеъматни неъмат эканини билганларидан кейин ҳам баъзи одамлар унга шукр қилиш фақат тил билан «Алҳамду лиллаҳ, Аллоҳга шукр» деб қўйишнинг ўзи етарли деб ўйлаб қоладилар. Неъматга шукр қилишнинг маъноси ана шу неъмат ато этилишидан кўзланган ҳикматни амалга ошириш кераклигини билмайдилар. Неъмат ато этилишидан кўзланган ҳикмат Аллоҳ азза ва жаллага тоат-ибодатда бўлишдир.\nУшбу икки илм (неъматни таниш ва уни тоат-ибодатга ишлатиш зарурлигини англаш)га эришилгандан сўнг ана шу шукрни бажо этишга яна тўсқинлик қиладиган нарса бор, у ҳам бўлса: шаҳват ғолиб келиши (яъни нафснинг истакларига эргашиш) ва шайтон эгаллаб олишидир.\nИмом Абу Ҳомид Ал-Ғазолий раҳимаҳуллоҳнинг қуйидаги насиҳатлари шу маънода:\n«لم يقصر بالخلق عن شكر النعمة إلا الجهل والغفلة، فإنهم منعوا بالجهل والغفلة عن معرفة النعم، ولا يتصور شكر النعمة إلا بعد معرفتها، ثم إنهم إن عرفوا نعمة ظنوا أن الشكر عليها أن يقول بلسانه: الحمد لله، الشكر لله، ولم يعرفوا أن معنى الشكر أن يستعمل النعمة في إتمام الحكمة التي أريدت بها وهي طاعة الله عز وجل، فلا يمنع من الشكر بعد حصول هاتين المعرفتين إلا غلبة الشهوة، واستيلاء الشيطان». (إحياء علوم الدين: 4/ 123).\n(«Гўзал хулқлар» силсиласи /»17-суҳбат: Одамларнинг яхшилигини билмаган Аллоҳга ҳам шукр қилмайди (3)» дарсидан лавҳа).


Ўзбекистонда нақд пул тақчиллиги боис пенсиялар бериш кечикмоқда\n29 июл 2021, Тошкент вақти: 20:34\nХоразм вилояти Янгиариқ туманида нафақахўрлар пенсияларини олиш учун тонг саҳардан почтахоналарнинг олдига келиб ўтириб олишган.\nЎзбекистонда нақд пул тақчиллиги юзага келгани сабаб кўпгина вилоятларда аҳолига нафақа пуллари, ойлик маошлари вақтида берилмаяпти. Мамлакатдаги кўплаб туманларда нафақахўрлар пенсияларини олиш учун тонг саҳардан почтахоналарнинг олдига келиб ўтириб олишган. Расмийлар эса банклар почталарни нақд пул билан таъминлай олмаётгани сабаб пенсиялар кечикаётганини уларга тушунтиришмоқда.\nХоразм вилоятининг Янгиариқ тумани Катта боғ қишлоғидаги почта бўлими олдида ҳар куни ўнлаб одам пенсиясини олиш учун эртадан кечгача навбат кутмоқда.\nТонг саҳардан Катта боғдаги почтахона олдига ўтириб олган ногирон онахонлардан бири Озодлик билан суҳбатда пенсиясини ололмаётгани ҳақида зорланади.\n- Мен иккинчи гуруҳ ногирониман, эрталабдан кечгача пул кутиб ўтирибман. Мен-ку ёшман, 50, 60, 70 ёшли отахонлар, онахонлар иссиқда кўзида ёш билан дорига пул сўраб зорланишади. Қарияларни эъзозлаш йилида қайтанга хор бўлдик, - дейди янгиариқлик нафақахўр.\nХоразм вилоятидаги “Ўзбекистон почтаси” акциядорлик жамияти мулозимлари пенсиялар кечикаётганини нақд пулнинг йўқлиги билан изоҳлашмоқда.\nЖамиятнинг исми сир қолишини истаган мулозими Озодлик билан суҳбатда банклар пенсиялар учун пулни вақтида етказиб бермаётгани сабаб пенсиялар кечикаётганини айтди.\n- Давлат идора-ташкилотлари ходимларига маошларини тўлаш, пенсия ва бошқа социал нафақаларни тарқатиш учун сўмдаги нақд пул керак. Ҳозир банк ажратган пул пенсионерларнинг ўттиз фоизини нафақа билан таъминлашга етяптма. Шунинг учун биз ҳозир пенсияга жуда мухтож бўлган, куни фақат пенсияга қараб қолганларга биринчи навбатда бериб, қолганларга кутинглар, деяпмиз, - дейди “Ўзбекистон почтаси” мулозими.\nХоразмдаги “Нажот” инсон ҳуқуқлари ташкилоти раҳбари Ҳайитбой Ёқубовга кўра, нафақаси вақтида берилмаётган кўплаб пенсионерлар унинг ташкилотига ҳам арз қилган.\n- Бу ҳақиқатан ҳам нақд пулни йўқлиги, банклардан почта тармоқларига нақд пул берилмаётгани билан боғлиқ тизимли муаммо. Бутун вилоят бўйлаб бу кузатиляпти. Куни пенсияга қараб қолган қарияларга ёмон бўляпти, - дейди Ҳайитбой Ёқубов.\nПенсияларнинг кечикиши бошқа вилоятларда ҳам кузатилмоқда\nТошкентдаги Ўзбекистон Инсон ҳуқуқлари ҳимоячилари ташаббус гуруҳи раҳбари Суръат Икромовнинг айтишича, унинг ташкилотига Тошкентнинг бир қанча туманларида истиқомат қиладиган кексалар арз қилган.\n- Пенсиялар берилмаётганига мени ўзим ҳам гувоҳи бўлганман. Почтахоналарни олдида бир-икки одамган берилади, кейин "Нақд пул тугаб қолди, кетаверинглар", дейди. Бу одамларни кўпчилиги дори-дармонга мухтож одамлар-ку, - дейди Суръат Икромов.\n2015 йил Ўзбекистонда президент Ислом Каримов тарафидан "Кексаларни эъзозлаш йили" деб эълон қилинган.\nЛекин йил бошланганидан бери мамлакатда пенсионер ва нафақахўрлар ўзларига тегишли пулларни вақтида ололмаяпти.\nЎзбекистон Марказий банки раисининг биринчи ўринбосари томонидан Бош вазирга 10 апрель куни юборилган мактуб нусхасидан ўзбек банкларида ойлик ва бошқа ижтимоий тўловларни вақтида бериш учун нақд пул қолмагани аëн бўлади.\nЎзбекистон Марказий банки раисининг биринчи ўринбосари томонидан Бош вазир Шавкат Мирзиёевга 10 апрель куни юборилган мактуб нусхасидан эса ўзбек банкларида ойлик ва бошқа ижтимоий тўловларни вақтида бериш учун нақд пул қолмагани аëн бўлади.\nБанкларда нақд пул йўқлиги сабаб Ўзбекистонда одамлар хориждан яқинлари жўнатган пулни ололмаётганликлари ҳақида Озодлик аввал хабар берган эди.


Фотолавҳа: Наҳанг Барса қандай қилиб ашаддий рақиби 'Реал'га ютқазди? - BBC O'zbek\nФотолавҳа: Наҳанг Барса қандай қилиб ашаддий рақиби 'Реал'га ютқазди?\nЧоршанба куни қайд этилган 1:2 ҳисоби ортидан, бу йилги Испания Кубоги Мадриднинг "Реал"ига насиб этди. Шунча номдор Мессию Иньесталари билан "Барселона" ҳеч нарса қила олмади. Мадрид жамоаси эса, юлдузи Рональдусиз бу каби ютуққа эришди. Томоша қилинг.\nЎз тарихида 19-бор Испания Кубогини қўлга киритган "Реал" сардорининг қувончи ичига сиғмайди. Яъни чоршанба куни қайд этилган 1:2 ҳисоби ортидан, бу йилги Испания Кубоги Мадриднинг "Реал"ига насиб этди.\nШунча номдор Мессию Иньесталари билан "Барселона" ҳеч нарса қила олмади. Мессининг ўз жамоаси мағлубиятига қанчалар ишонмаётганлигини шундоққина юз ифодаси ҳам айтиб тургандек.\nМадрид жамоаси эса, юлдузи Криштиану Рональдусиз бу каби ютуққа эришди. Дунёнинг энг қиммат ўйинчиси Гарет Бейл финал учрашуви қаҳрамонига айланди.\nБу йилги Испания Кубогининг финал учрашуви нейтрал майдонда, яъни Валенсияда бўлиб ўтди. Ўйинлар қаймоғи, деб баҳо берилган учрашувда Барса ҳам бўш келмасликка ҳаракат қилди.\nТўпни кўпроқ ўз назоратида ушлаб туриш ва шунинг баробарида Месси бўладими ва ё Неймар ўз рақиблари дарвозаси қаршисида қатор қалтис вазиятлар пайдо қилишнинг ҳам уддасидан чиқишди.\nАммо Рональдусиз ҳам юлдузларга тўлиб-тошган "Реал"нинг ўйини анчайин ҳужумкорроқ бўлди.\nҲамма финал учрашуви асосий вақти 1:1 дуранг ҳисоби билан тугайди, деб турганда, Уэльс футболи юлдузи сўнгги нуқтани қўйди ва рақибларига ортиқча имконият ҳам, вақт ҳам қолдирмади.\nУчрашув тугашига саноқли дақиқалар қолган пайтда "Реал" томонидан киритилган иккинчи тўп наҳанг Барсани лолу ҳайрон қолдиргани тайин эди.\nИспания Кубогини ўзларининг азалий ашаддий рақибларидан "юлиб" олган "Реал" футболчиларининг қувончи кўкка сиғмасди.


17 апрель, 2021, 22:42\nТеглар:ФК Нефтчи | Хоразм | Илҳом Мўминжонов | Про-лига\n"Нефтчи" устози ғалаба ҳақида гапирди.\n“Нефтчи” клуби бугун про-лиганинг навбатдаги тури доирасида ўз майдонида “Хоразм”ни қабул қилиб 5:1 ҳисобидаги йирик ғалабани қўлга киритди.\nУчрашувдан кейин “Нефтчи” бош мураббийи Илҳом Мўминжонов ўз фикрлари билан ўртоқлашди.\n- Биринчи навбатда раҳбариятимизни, мухлисларимизни ва жамоамизни бугунги ғалаба билан табриклайман. Бугун жамоамизга нисбатан қўлланилган дисквалификация якунига етди ва мухлисларни стадионга қайтишига рухсат берилди. Улар келиб, бизни қўллаб-қувватлаганларига катта миннатдорчилик билдираман. Ушбу ғалабани уларга бағишлаймиз.\nБугун футболчиларга берилган юкламаларни улар аъло даражада бажаришди. Лекин 10- дақиқада ҳисоб 3:0 бўлиб турган пайтда ярим ҳимоячиларимиз ва ҳимоячиларимиз бироз бўшашдилар ва шуни эвазига гол ўтказиб юбордик. Биринчи бўлимдан кейин йигитлар билан гаплашиб олганимиздан сўнг, иккинчи бўлимда ўзларига келишиб, 2 та гол уришга эришдилар ва ҳисобни йирик кўринишига олиб келишди. Шунинг учун уларга раҳмат айтиб қоламан.\n“Истиқлол” жамоаси 4 та ўйиндан кейин ПФЛга биринчиликдан чиқиб кетиш бўйича ариза билан чиқишди. Лекин, афсусдаман, чунки 3 очкодан айрилдик. Мана, ўша 3 очкодан айрилган бўлсак ҳам бугун ўша 3 очкони қўлга киритдик.\nИлгари айтиб ўтганимдек, жамоамизда 25 та футболчи бор ва улар билан мавсумни якунлаймиз. Мураббийлар штабимиз селекция ишларини давом эттирмоқдалар. Ҳозирги кунда иккита ёш футболчиларни кузатишда давом этишмоқда. Насиб қилса, биринчи даврадан кейин уларни жамоага жалб қиламиз.\nОтабек Зокировга келсак, савияси баланд, яхши ҳужумчи. У билан шартномамиз бор ва у бизга керакли ҳужумчи. Унга кейинги ўйинларда имконият берилади. Ҳозирги кунда эса олдинги чизиғимизда Обрадович, Ҳошимов ва Розиев каби ижрочиларимиздан фойдаланиб келмоқдамиз. Чемпионатимиз ва Кубок мусобақалари ҳали олдинда. Шунинг учун у билан ишлашда давом этамиз, - деди Мўминжонов.


ЎЗБЕКИСТОН РЕСПУБЛИКАСИ ОЛИЙ СУДИМАЪНАВИЙ ЗАРАРНИ ҚОПЛАШ: ТАРИХИЙ ТАЖРИБА ВА АМАЛИЁТ from\nМаълумки, шаън ва қадр-қиммат инсоннинг ажралмас ҳуқуқлари ҳисобланади. БМТ Бош Ассамблеясининг 1948 йил 10 декабрда қабул қилинган Инсон ҳуқуқлари умумжаҳон декларациясида барча инсонларнинг эркинлиги, шаъни ва қадр-қиммати дахлсиз эканлиги кафолатланган.\n1966 йил 10 декабрда БМТ Бош Ассамблеяси томонидан қабул қилинган Иқтисодий, ижтимоий ва маданий ҳуқуқлар, Фуқаролик ва сиёсий ҳуқуқлар тўғрисидаги пактларда хавфсиз ва гигиена талабларига мос шароитда меҳнат қилиш, яшаш жойининг дахлсизлиги ва ёзишмаларнинг сир сақланиши, эркин фикрлаш ва диний эътиқод эркинлиги, эркин ҳаракатланиш ва яшаш жойини танлаш ҳуқуқи каби бир қатор муҳим ҳуқуқлар ўз ифодасини топган.\nМаънавий зиённи қоплаш институти ана шундай ҳуқуқларнинг таркибий қисмидир. Тарихи қадим даврларга бориб тақаладиган ушбу ҳуқуқий институт қоидалари дастлаб товон тўлаш тўғрисидаги даъволар шаклида бўлган. Масалан, жиноят содир этган шахсга жазо тайинлашда жабрланувчининг хоҳиш-иродаси инобатга олинган. Жабрланувчи айбдор шахсни жазолаш ҳуқуқига эга бўлган, аммо тарафларнинг товон тўлаш эвазига келишиши ҳолатлари ҳам учраб турган.\nҚадимги Рим давлатида ишлаб чиқилган «XII жадвал» қонунларида жабрланувчига товон тўлаш тартиби жорий қилинган. Ўша даврдан бошлаб қотиллик, тан жароҳати етказиш ва ҳақорат қилиш натижасида жабрланувчига етказилган маънавий зиён учун товон тўлаш ҳуқуқи белгиланган.\nМарказий Осиё, хусусан, Ўзбекистон ҳудудларида ҳам содир этилган жиноят учун товон тўлангани тўғрисида тарихда қизиқарли маълумотлар кўп. Эрамиздан аввалги VII-VI асрларда Ўрта Осиё ва Эрон ҳудудларида кенг тарқалган зардуштийлик динининг муқаддас китоби бўлган «Авесто»да ёмонлик ва яхшилик тушунчалари, қандай ҳаракатлар жиноят экани ва ушбу содир этилган жиноятларга бериладиган жазо турлари қайд этилган.\n«Авесто»да бешта санаб ўтилган жиноятлардан ташқари барча жиноятлар учун товон тўлаш мумкин бўлган. Бундан ташқари айрим жиноятлар учун товон тўлашдан ташқари ҳуқуқбузарнинг чин кўнгилдан пушаймон бўлиб тавба қилгани ёки зардуштийлик динини қабул қилгани учун жиноий жавобгарлик ва жазодан озод қилиш билан ҳуқуқбузарларга енгилликлар берилган.\nVIII асрдан Ўрта Осиёда ислом дини кириб келиши билан жамиятдаги муносабатлар шариат асосида тартибга солинган.\nИслом ҳуқуқида ҳам жабрланувчи жиноят содир этган шахсни жазолаши ёки ундан товон олиши ёхуд уни кечиришга ҳақли экани қайд этилган.\nТаъкидлаш жоизки, шариат қоидаларида жазо меъёри содир қилинган қилмишга тўлиқ мос келиши кераклиги талаб этилади.\nЖазо турлари тўсқинлик қилувчи (ҳад), қасос олувчи (қасос, дия, каффора, меросдан маҳрум қилиш) ва огоҳлантирувчи (таъзир) дан иборат бўлган.\nШариатда содир этилган ҳуқуқбузарлик ва жиноят учун тўланадиган товон «дия» деб аталган. Диянинг миқдори ва шакли қози томонидан белгиланса-да, бироқ тарафлар бу масалада хусусий келишувга эришиши мумкин бўлган.\nКўриниб турганидек, моддий ва маънавий зиённи қоплаш давлатчилик пайдо бўлганидан бери ҳуқуқ олдидаги муҳим масалалардан бўлиб келмоқда. Бу бағрикенглик ва ярашув институтларининг туб илдизи қадим замонларга бориб тақалишидан далолатдир.\nМамлакатимизда маънавий зиённи қоплаш билан боғлиқ қоидалар илк марта 1997 йил 1 мартда Фуқаролик кодексига киритилган бўлиб, айни вақтда бу масала қизғин баҳс ва мунозаралар билан ўрганилаётган ўзига хос йўналишга айланди.\nХулоса ўрнида шуни таъкидлаш жоизки, маънавий зарарнинг қопланиши азалдан ижтимоий адолатни таъминлашга ёрдам берган. Ҳозирги вақтда маънавий зарарни қоплаш миқдори жабрланувчига етказилган маънавий азобларнинг хусусиятига қараб суд томонидан аниқланаётгани фуқароларнинг бузилган ҳуқуқ ва манфаатларни тиклаши баробарида жамиятда қонун устуворлиги ва ижтимоий адолатни таъминлашнинг муҳим омилларидан бири ҳисобланади.


Жээнбеков: Қирғизистон Тожикистон билан ер алмаштиришга тайёр\n24 октябр 2020, Тошкент вақти: 04:52\nҚирғизистон чегарадаги баҳсли участкалар масаласини ҳал қилиш учун Тожикистон билан ер алмаштиришга тайёр. Бу ҳақда президент Сўўрўнбай Жээнбеков 25 декабрь куни ўтказилган матбуот анжуманида билдирди.\nПрезидентга кўра, бу борада қўшни мамлакат билан музокаралар олиб борилаётган бўлса-да, ҳозирча айтарли натижага эришилгани йўқ.\nЖээнбеков ер алмаштиришга оид музокаралар икки йил аввал тўхтаб қолгани, аммо шу кунда қайта бошланганини қўшимча қилди. Унга кўра, муаммони ҳал қилишнинг энг яхши йўли икки мамлакат манфаатларини эътиборга олган ҳолда музокара юритиш бўлиб ҳисобланади.\nҚирғизистон билан Тожикистон чегараси 970 километрга узанган. Чегаранинг 450 километри бўйича ҳалигача бир битимга келинмаган. Шу важдан чегараолди ҳудудларида тез-тез икки давлат ватандошлари ўртасида тўқнашувлар содир бўлиб туради.